qundao/data-zh-poetry huggingface dataset:
放歌行为绛趺堂主人姚文初作
作者：钱谦益
朝代：明
体裁：古风

阖闾城头昼吹角，比屋穷庐似幽朔。长洲茂苑何处似，清庙回塘已非昨。有人过话吴趋里，文姚兰锜俱颓剥。石经阁已新缣缃，绛趺堂又凋花萼。虿尾法书隳禁扁，乌头表门掩榱桷。他人入室主何之，诀别诗成泪双落。失巢朱凤声惨悽，避风海鸟影回薄。谁云盖头无一茅，尚喜随身有两脚。感今怀昔心悄然，白头老客和泪眠。残书枕席唐家历，天宝元和在眼前。自从延秋啼白乌，王侯第宅飏灰烟。金雀铜人互凋换，青茅朱户争飞骞。功臣甲第觚棱并，权倖飞甍歌吹连。金玉两杯谶成毁，乾岗五龙图蜿蜒。韩家南庄蒲荇茂，白傅新居水竹妍。亲仁康崇谁得占，奉诚芸晖殊可怜。鸡坊小儿依僧舍，津阳里老逢尧年。君不见脩罗战败藕丝藏，帝释表贺得胜堂。千梁万枓容一綖，七宝严饰咸相当。目连喷火变煨烬，万千天女空徬徨。须臾升坐受忏礼，妙法广说常无常。毗阇延殿宛如故，琉璃宝地发净光。净名老病栖绳床，诸天布座罗成行。陶轮世界手断取，众生安住如处囊。华藏十三一小界，局促何异蜂猬房。天地变化岂终极，东海那得长栽桑。又不见绛趺屋乌声唶唶，为我谓乌且为客。馀杭好酒盛琥珀，痛饮莫量油囊窄。阊门飞阁屋欲流，毒雾尘风暗阡陌。麻姑自识扬尘候，重过胥门蔡经宅。
放歌行赠栎园道人游武夷
作者：钱谦益
朝代：明
体裁：古风

砺君吴刚斫月之玉斧，扬君鲁阳指日之戈殳。饮君邯郸一曲之美洒，赠君绕朝临行之策书。忆君去年归昼绣，堂堂暂喜身垂鱼。雕轩列戟侯门屏，金章玉轴照座隅。词人油素献歌颂，肩軿踵汗仍口呿。青阳逼除才隔岁，南冠顾影行次且。秋风吹散孟尝客，廉公市门日旰虚。老夫冲寒走问讯，罨头冰雪胶髭须。溺人但一笑，越吟多嗫嚅。班荆过蓬桑下语，仓皇执手临交衢。且勿赋河梁，且勿歌《骊驹》。听我《放歌行》，请言造化初。厥初空界二十劫，毗岚橐风吹复嘘。金藏兴云雨如轴，金刚界结胎堪舆。清水升天淀浊地，七金四洲高下殊。光音天人福报薄，地饼食竭林藤枯。身光彫落器界暗，四轮墨穴游昏涂。宝音诸地起慈悯，化现日月天子星宫俱。开张两仪布二曜，二十八宿磊落排空居。梵王口膍脐轮各种族，欲界障持善现相刲屠。修罗荡脚波海水，生憎头上蹴踏双兔蜍。手障日轮口啖月，日月怖匿天嗟吁。此方蚩尤兄弟亦徒党，铜头铁额兴蝥弧。共工触头折天柱，后羿矫矢摧阳乌。三王五伯迭整顿，君臣将相群拮据。撑天拄地定八极，为此衣冠礼乐争寰区。东门啸戎索，北落移天枢。裸衣笑神禹，好冠诧勾吴。退飞未许傍宋鹢，避风何地追鶢鶋。天地为笼逝安适，身藏藕孔难卷舒。移眉下目吁可怪，闭口捕舌谁能逋。劾君以弹甘焦之封事，案君以覆郑鹿之追胥。误君以知雀语之公冶，责君以辨牛鸣之葛卢。淳于冠缨大笑绝，舍人窭薮居谟呼。昆山抵鹊用良玉，泉客洒涕成明珠。心惊蚁床自急捣，梦入鼠穴仍拱趋。斗间干将会须出，山头廷尉当何如。河鼓大星正芒角，横海兵气连无诸。蛟门水立鸟不渡，子陵滩头断钓鱼。老夫已辨千日醉，吾子慎爱千金躯。扁舟东下值元夕，红灯绿酒停姑苏。皋桥银筝裹红泪，迟君拂拭追欢娱。玄墓梅花众香国，西冷䊺雨桃千株。巾车蜡屐聊复尔，何用轣辘催奔车。武夷之君吾远祖，相见遥祝传区区。曾孙面皱头发秃，何当念我治乾鱼。酌君酒，揽子袪。我欲竟此曲，此曲烦且纡。咙㗅啽呓如梦魇，宫商失次无疾徐。征马为踯躅，仆御亦踟蹰。乌啼鸦散君且发，玉壶酒煖还须臾。东方顾瞻已精色，晨鸡喔喔鸣前除。
放歌行赠栎园道人游武夷
作者：钱谦益
朝代：明

砺君吴刚斫月之玉斧，扬君鲁阳指日之戈殳。饮君邯郸一曲之美酒，赠君绕朝临行之策书。忆君去年归书绣，高堂燕喜身垂鱼。雕轩列戟侯门屏，金章玉轴照座隅。词人油素献歌颂，肩軿踵汗仍口呿。青阳逼除才隔岁，南冠顾影行次且。秋风吹散孟尝客，廉公市门日旰虚。老夫冲寒走问讯，罨头冰雪胶髭须。溺人但一笑，越吟多嗫嚅。班荆过逢桑下语，仓皇执手临交衢。且勿赋河梁，且勿歌《骊驹》。听我《放歌行》，请言造化初。厥初空界二十劫，毗岚橐风吹复嘘。金藏兴云雨如轴，金刚界结胎堪舆。清水升天淀浊地，七金四洲高下殊。光音天人福报薄，地饼食竭林藤枯。身光彫落器界暗，四轮墨穴游昏涂。宝音诸地起慈敏，化现日月天地星宫俱。开张两仪布二曜，二十八宿磊落排空居。梵王口膍脐轮各种族，欲界障持善现相刲屠。修罗荡脚波海水，生憎头上蹴踏双兔蜍。手幛日轮口啖月，日月怖匿天嗟吁。此方蚩尤兄弟亦徒党，铜头铁额兴蝥弧。共工触头折天柱，后羿矫矢摧阳乌。三王五伯迭整顿，君臣将相群拮据。撑天拄地定八极，为此衣冠礼乐争寰区。东门啸戎索，北落移天枢。裸衣笑神禹，好冠诧勾吴。退飞未许傍宋鹢，避风何地追鶢鶋。天地为笼逝安适，身藏藕孔难卷舒。移眉下目吁可怪，闭门捕舌谁能逋。劾君以弹甘蕉之封事，案君以覆郑鹿之追胥。误君以知雀语之公冶，贵君以辨牛鸣之葛庐。淳于冠缨大笑绝，舍人寠{宀数}居誉呼。昆山抵鹊用良玉，泉泪洒涕成明珠。心惊蚁床自急捣，梦入鼠穴仍供趋。斗间干将会须出，山头廷尉当何如。河鼓大星正芒角，横海兵气连无诸。蛟门水立鸟不渡，子陵滩头断钓渔。老夫已办千日醉，吾子慎爱千金躯。扁舟东下值元夕，红镫绿酒停姑苏。皋桥银筝裹红泪，迟君拂拭追欢娱。元墓梅花众香国，西泠红雨桃千株。巾车蜡屐聊复尔，何用䡃辘催奔车。武夷之君吾远祖，相见遥祝传区区。曾孙面皴头发秃，何当念我诒乾鱼。酌君酒，揽子袪，我欲竟此曲，此曲烦且纡。咙㗅啽呓如梦魇，宫商失次无疾徐。征马为踯躅，仆御亦踟蹰。乌啼鸦散君且发，玉壶酒暖还须臾。放歌行，还须臾。东方瞻顾已精色，晨鸡喔喔鸣前除。
故司礼卢太监
作者：钱谦益
朝代：明
体裁：七言律诗

列宿由来帝座旁，星移斗转却辉煌。每餐绛雪朝金母，曾捧红云侍玉皇。西北篚筐新组织，东南杼轴旧输将。知君补衮心千里，并与山龙贡上方。
故宫人
作者：钱谦益
朝代：明

汉宫遗事剪灯论，共指青衫认泪痕。今夕惊沙满蓬鬓，始知永巷是君恩。
效欧阳詹玩月诗
作者：钱谦益
朝代：明
体裁：古风

崇祯壬午八月望，我生六十一中秋。少年对月不解玩，长大玩月多牢愁。今年端忧值多暇，萧辰佳日心悠悠。疾雷掉车天膜破，急雨迎陈阳歊收。须臾捧出端正月，挂我东阁升西楼。青天无尘净如埽，綵云颓空凝不流。平沈大地作银海，改换人世成珠丘。金波穆穆映八表，天门荡荡开四游。林木分明羽毛恐，沧江彻底鱼龙忧。恰如身逢尧舜清明世，烛房月殿光彩遍九州。人閒喧呶竞宵宴，老夫欢忻搔白头。人言中秋月，节候配五行。秋者金之气，月者水之精。水得金而盛，月因秋更清。此夜平分后，金水互亏盈。一堕西岩又隔岁，譬如天醉那遽醒。老夫念此意骚屑，东家笑语阑，南邻歌管阕。促织瞿瞿，阴蛩切切。壁衔残灯，掩菼明灭。倦婢鼾睡高，病妇嚬呻歇。蔽榻芳尘凝，盈尊昔酒竭。老夫傍徨屏营不能寝，独倚阑干顾影问明月。试问今夜月，穿云便照阁道西。帝车中央自昏旦，三能两两犹比连。紫宫台阶光晻蔼，似避月驾成延迁。招摇梗河杳相隔，客星退次玄戈偏。纷纷车骑飐满野，御策睒睒王良前。试问今夜月，横空已照三门东。明堂髣髴罗宿卫，骑官积卒堆沙虫。北箕敖客状突兀，卷舌附耳纷追从。东壁图书俨乙夜，文光秘府收朦胧。试问今夜月，取次曾照天库无。天街一条直如箭，旄头罕毕沦前驱。昴明毕暗胥失色，尺组奴孽应稽诛。参伐左足陷玉井，鲜卑戎狄芒角殊。试问今夜月，东井东南星矗矗，狼星高张弧矢曲。北落师门闇外蕃，天垒翻向虚南哭。蚩尤旗长彗偏指，五锋旬始光镞镞。当阳匿影逊黄道，昏夜敢与月徵逐。可怜今夜月，不照渝海水。北镇祠下爟火绝，锦州城边血浪起。胡儿角吹汉儿曲，汉人骨筑胡人垒。可怜今夜月，不照襄雒阳。红袖登车松漠近，白衣游魂道路长。空馀大堤绕高岘，忍向铜驼望北邙。可怜今夜月，还照庐江郡。居巢湖水丛贼巢，金斗城中失金印。教弩高台飞铁镞，亚夫古坟满妖燐。可怜今夜月，还照大梁城。重围未解类月晕，传烽飞炮彻夜明。金梁桥空月如旧，献王乐府谁人听。喝月月不行，邀月月不止。问月月不应，如规瑱两耳。下方昏垫了不知，结邻黄文者谁子。无为眊氉徒问月，妖魔反在月宫里。人言金虾蟆，跳梁大无赖。如兔顾在腹，蚀月吐光怪。又言月中桂，婆娑百亩外。屈曲荫大蟆，盘互作患害。峨峨清虚府，二物为芥蒂。能令月宫窄，更使月光杀。虾蟆不服罪，张颐哆嘴鸣呀呀。幸逃上帝诛与磔，遑敢突䆷仍把沙。桂树在丹路，丁丁寻斧尝交加。绕身创瘢疗不得，何能庇彼痴虾蟆。仙人暂辍修月斧，向我拱手长咨嗟。老桂拥肿亦何咎，虾蟆璅碎不足科。君思只手扪天横身荡灾祲，胡不梯云入月伸纸弹姮娥。姮娥本非天上女，乃是尧时诸侯妻。控弦助羿弹九日，解羽坐使阳乌微。一朝窃药奔月窟，逋逃抵死不肯归。虎齿何曾拜金母，龙工却欲师湘妃。投壶调笑素女并，掷米狡狯麻姑齐。尝仪占候良漫漶，有黄枚筮果是非。养成月精万万古，轩宫台室齐光辉。姮娥姮娥，尔曾不如女娲氏，鍊石会补青天阙。月宫八万四千户，朝陊暮缮工榾榾。坐倚灵轮卧圆景，枝柱何曾费毫发。尔曾不如河汉女，素手札札机杼閒。七襄文章擅经纬，灿烂云锦回星躔。谩谰天帝欺穷相，绝汉横索下礼钱。尔曾不如须贱妾，布帛裁制勤妇功。虽无巧心补龙衮，亦有能手资天工。彼挹酒浆困南斗，尔耽歌舞嬉月宫。教成霓裳羽衣曲，三千年后唐天蒙。阿暪玉环欢失日，渔阳兵起曲未终。九辨九歌閟天上，遗此淫乐梨园中。姮娥姮娥叵耐汝，恨无八翼飞上青天诉月府。月户沈沈璅不开，飞廉慵堕将谁与。招呼月御通我言，望舒司辔袖手咋舌不敢干。雇倩玉兔衔章之帝所，玉兔捣药告我以不閒。西河仙人只有口，喙长三尺不顾后。见我飞章又心悸，倚树不眠但摇手。夜阑更漏急，白露团团风瑟瑟。篱边介鹤鸣，砌下秋虫泣。月榭消香篆，风床卷书筴。老夫不语亦不叹，支颐痴向中庭立。病妇梦回笑空床，笑我白痴中风狂。谁家玩月无歌版，若个中秋不举觞。虎山桥浸水精域，生公石砌琉璃场。酒旗正临天驷动，歌扇恰倚月魄凉。何为烦忧添哽咽，懵腾噤齘夜不央。秋发纷纷伴坠叶，细雨唧唧和啼螀。自从姮娥到月殿，长依金穴飞夜光。但闻高歌咏水镜，阿谁弹事腾封章。章上倘蒙天一笑，素娥惎汝空奔忙。老夫听罢心恻恻，低头自问笑狂易。妇言可云慎勿听，撑肠柱肚终难释。天上素娥亦有党，人閒白叟将安适。合眼犹见星煌煌，入梦仍闻笑哑哑。打门未许惊周公，倒枕一任东方白。
文三启美次余除夕元旦诗韵见寄叠韵奉荅兼简文起状元·其一
作者：钱谦益
朝代：明
体裁：七言律诗

奇石名花错盎盆，清言竟日寡寒温。停云家世红栏里，邀笛风流白下门。芳草閒庭新度曲，桐华小院别开尊。廿年游迹如前梦，每向空斋屈指论。
文三启美次余除夕元旦诗韵见寄叠韵奉荅兼简文起状元·其二
作者：钱谦益
朝代：明
体裁：七言律诗

信美芝兰接砌除，依然布褐共閒居。雾深欲隐南山豹，风积能抟北溟鱼。陆氏有文尝互评，谢家无梦不堪书。对床风雨听萧瑟，珍重衡山旧草庐。
文中书启美入直武英二首时上命侍臣较正御屏舆图兼改定琴谱·其一
作者：钱谦益
朝代：明
体裁：七言律诗

才子承恩供奉时，抽毫长对万年枝。千门万户张衡赋，卢橘蒲陶李白词。应制大官分酒膳，赐金宫女损胭脂。君王省识銮坡事，三叹家声在凤池。
文中书启美入直武英二首时上命侍臣较正御屏舆图兼改定琴谱·其二
作者：钱谦益
朝代：明
体裁：七言律诗

禁殿深严翰墨香，地图琴史即封章。屏开禹迹围诸夏，谱叶虞弦动四方。聚米山川筹朔漠，采风歌曲按伊凉。金门尚有台阶奏，敢倚谈谐侍汉皇。
新嘉驿壁和袁三小修题会稽女子诗·其一
作者：钱谦益
朝代：明
体裁：七言绝句

红粉谁人省识真，试临青镜巳伤神。还愁著眼难分别，取次先过妒妇津。
新嘉驿壁和袁三小修题会稽女子诗·其三
作者：钱谦益
朝代：明
体裁：七言绝句

五湖烟水兴茫然，尘劫何因问宿缘。他日海山寻伴侣，洞天深处劈瑶笺。
新嘉驿壁和袁三小修题会稽女子诗·其二
作者：钱谦益
朝代：明
体裁：七言绝句

零落风光哀怨人，银钩玉箸一时新。可怜和墨千行泪，也作邮亭十丈尘。
新安汪氏收藏目录歌
作者：钱谦益
朝代：明
体裁：古风

鸿朗八百应寿昌，斗匡天府垂文章。东壁图书贲南极，光晶下薄天子鄣。金钱积气久盘郁，化为群玉纷璆琅。羽陵宛委吐灵异，瑶菡云笈差缥缃。晋书唐画出秘阁，永和淳化罗墨庄。昭陵玉匣誇购取，宣和金书矜弆藏。邺侯万签曾未触，桓玄一厨今不亡。东观词人著跋尾，奎章学士书右方。轩辕丹鼎借光气，天都草木增辉光。人间墨绘汗牛马，敢与列宿分焜煌。清閟之阁萧閒堂，充栋插架闻古香。错列几案峙彝鼎，镇压卷帙填圭璋。疏窗眼明见仓籀，棐几日煖流丹黄。主人好古复好事，千金豪取如针芒。弹琴煮茗自欣赏，高僧词客同平章。青娥摩挲辨款识，红袖拂拭焚都梁。凄凉不解云烟绿，寒俭笑彼书画航。一之帝所梦不返，高冠长剑从文皇。平泉花木旋改易，卫公器物非古常。雷剑一往谁取去，楚弓人得知何方。茂先室有残机杼，长吉家看古锦囊。一生嗜好存谱录，十载镌锼劳肺肠。遗墨宛然网尘箧，厥子翻得重装潢。郑重有如获拱璧，再三示我涕泗滂。君不见沧桑以来百六殃，飙回雾塞何茫茫。昆明旧灰铄铜狄，陆浑新火炎昆冈。乘舆服御委粪土，武库剑履归昊苍。炮火荡抛琬琰字，马牛蹴踏金玉相。南城丛残馀煨烬，北门矇瞽徒看详。神焦鬼烂偏泯灭，国亡家破同衋伤。宝玉大弓鲁史在，玉鱼金碗唐天长。漫云遗山谱器什，更与渊颖论沧桑。还君此册三太息，谒帝吾欲招巫阳。
新安汪烈妇歌
作者：钱谦益
朝代：明
体裁：古风

君死妾亦死，君往泉台盍相俟。君死妾暂存，数日送君归墓门。君身已葬君有息，妾下从君乃其职。七日不食我何求，区区寸心庶不食。世閒男子一种饥饿肠，纷纷籍籍食粟如螽蝗。岂如汪家新妇不食死，千年梁黍堆廪仓。吁嗟乎，首阳之风今已矣，宋家枋得亦如此。
新安潘子伦故人景升之孙也年六十矣方望子索诗为寿
作者：钱谦益
朝代：明
体裁：七言律诗

旧隐城西深柳堂，潘髯张戟坐胡床。每思吾谷看红叶，频向天都问白杨。十里青楼传丽藻，百年黄海继词章。长筵劝酒聊题句，游射偏惊大父行。
新岁有感次前韵二首·其一
作者：钱谦益
朝代：明
体裁：七言律诗

颂椒铭柏竞芳晨，只有寒门怕放春。世少穷交休著论，宵多愕梦不惊神。履霜往往悲中野，乞火纷纷愧比邻。数树江梅将破萼，未知索笑向何人。
新岁有感次前韵二首·其二
作者：钱谦益
朝代：明
体裁：七言律诗

焚香散帙坐清晨，涩雨悭风妒早春。依社凭丛原是鬼，牵丝刻木总为神。汉臣未可营居第，齐国还须卜市邻。闻道公车徵射策，少年谁似雒阳人。
新正二日偕河东君过拂水山庄梅花半开春条乍放喜而有作
作者：钱谦益
朝代：明
体裁：七言律诗

东风吹水碧于苔，柳靥梅魂取次回。为有香车今日到，尽教玉笛一时催。万条绰约和腰瘦，数朵芳华约鬓来。最是春人爱春节，咏花攀树故徘徊。
新阡八景诗 其一 拂水回龙
作者：钱谦益
朝代：明
体裁：七言律诗

虞山南戒一枝来，腾踊龙身万里回。奔向马鞍鳞爪去，点成乌目眼睛开。含珠四海濡泉壤，衔烛千年照夜台。长洒天河降时雨，嘘云肤寸起风雷。
新阡八景诗 其七 团桂天香
作者：钱谦益
朝代：明
体裁：七言律诗

八桂团团霜露丛，梦回禁扁映新宫。三秋落子金波里，一夜飘香玉魄中。月斧自能修窈窕，冰轮端合照青葱。姮娥不惜分灵药，长发新枝助化工。
新阡八景诗 其三 石城开幛
作者：钱谦益
朝代：明
体裁：七言律诗

石城峰下起佳城，百仞丹厓见削成。错列垣墙天市近，萦回阁道帝车行。云开雉堞曾楼晓，日落旌旗万马迎。却望朝山争矗立，参差簪笏似天平。
新阡八景诗 其二 湖田舞鹤
作者：钱谦益
朝代：明
体裁：七言律诗

乳水神皋接墓田，仙禽遗蜕正依然。梳翎彷佛飘芦雪，阁胫依微印渚烟。华表月明吭并引，丹丘云白影相连。在阴夜旦占鸣和，凤舞休论五百年。
新阡八景诗 其五 沓石参天
作者：钱谦益
朝代：明
体裁：七言律诗

拂水高岩近斗魁，下临沓石倚崔嵬。漏穿岚彩晴飞雨，喷薄泉流蛰起雷。岭驻龙车云滃郁，峰邀蟾驾月低回。绿章拟奏三阶事，午夜悬厓礼上台。
新阡八景诗 其八 紫藤衣锦
作者：钱谦益
朝代：明
体裁：七言律诗

溪藤回伏类牛眠，布萼飞英绮树连。落落松楸如有喜，纷纷萝蔓愧高悬。天清羽葆施丹彩，日煖流苏覆玉烟。应笑婆留老孙子，还将锦绣裹山川。
新阡八景诗 其六 曾湖浴日
作者：钱谦益
朝代：明
体裁：七言律诗

浴日晴波漾六时，丹渊若木影参差。冯夷鼓趣羲和驭，尚父湖通潮汐池。荡洗蟆颐消薄蚀，养成乌羽作明离。挂弓尚许清辽海，欲向扶桑借一枝。
新阡八景诗 其四 箭阙朝宗
作者：钱谦益
朝代：明
体裁：七言律诗

百里阳山拱墓门，歊云吐景候朝昏。群峰离立儿孙秀，大石中央几案尊。箭阙风生玈矢报，郊台月出火城繁。凭高穷览南条势，江汉朝宗为汝论。
方庵诗为心函长老作
作者：钱谦益
朝代：明
体裁：古风

方庵云何方，将无与圆耦。方庵如方器，方空体非有。见方复见空，方空相杂蹂。譬如眼中花，发眚瞪视久。方庵空堂宇，方器空尊�。方以大小别，空有舒缩否。又如隙中人，窥日在户牗。筑墙限虚空，虚空了不受。方器规作圆，圆方不相守。空体无方隅，逐彼方圆走。方空定何方，圆空向谁取。方空与圆空，天眼岂能剖。大地浮空水，浮沉判高厚。人生玄黄中，方圆互击掊。颠倒生分别，鼠穴衔窭薮。佛言频伽瓶，塞空擎以手。持空饷远国，携取还相扣。贮空岂非愚，颠倒徒抖擞。瓶空一切空，君其问瓶口。我作方庵诗，用告方庵叟。无将大虚空，迷方贮瓶缶。
方庵诗为心函长老作
作者：钱谦益
朝代：明
体裁：古风

方庵云何方，将无与圆耦。方庵如方器，方空体非有。见方复见空，方空相杂蹂。譬如眼中花，发眚瞪视久。方庵空堂宇，方器空尊𠧧。方以大小别，空有舒缩否。又如隙中人，窥日在户牗。筑墙限虚空，虚空了不受。方器规作圆，圆方不相守。空体无方隅，逐彼方圆走。方空定何方，圆空向谁取。方空与圆空，天眼岂能剖。大地浮空水，浮沉判高厚。人生玄黄中，方圆互击掊。颠倒生分别，鼠穴衔窭薮。佛言频伽瓶，塞空擎以手。持空饷远国，携取还相扣。贮空岂非愚，颠倒徒抖擞。瓶空一切空，君其问瓶口。我作方庵诗，用告方庵叟。无将大虚空，迷方贮瓶缶。
方生行送方尔止还金陵
作者：钱谦益
朝代：明
体裁：古风

方生弱冠来造余，手持尺素钟阳书。曲江忆念看花候，东观誇张视草馀。七年戎马躏齐鲁，大夫死绥士死鼓。孺人爱妾胥国殇，碧血清流照终古。诵君历下诗惨悽，阴风怪雨生尺蹄。铺陈杜老诗中史，曲折睢阳传后题。因之遍览馀篇什，采掇元家箧中集。赠策每嗤天帝醉，移盘欲共仙人泣。方生怜我赏其诗，越人山木心自知。一别伤魂循鬓发，重来执手看须眉。衰老残躯存两臂，两耳双聋苦填珥。仲车笑人但耸听，子瞻代口空画字。年来倾耳辄沾巾，无耳何辞作废人。鹆歌鲁国谁来往，鹤语尧年自苦辛。山窗历历古祠墓，日夕看君登几度。稚孙黄犊健追陪，老我香羊倦迟莫。聚首茫茫尘劫前，我髭君腹两皤然。共嗟梵志还家日，却笑彭公观井年。哺雏轩头挂弧矢，白鹤灵芝神告尔。即看抱送慰商瞿，何妨富贵誇翁子。歌罢将雏赋远游，削成如案览青丘。来马重看日出处，呼鹰直尽海东头。我有羊城荔枝酒，故人岭表来称寿。瓶眉聊可谢世人，缸面袛应饮好友。经年封固为君开，莫惜临岐尽一杯。冯君鉴我区区意，却寄青州从事来。
无花
作者：钱谦益
朝代：明
体裁：七言绝句

客里无花独倚楼，讨春无计恨悠悠。无花亦有便宜处，省却花飞一段愁。
早发七里滩
作者：钱谦益
朝代：明
体裁：七言律诗

曈曈初旭丽江干，淰淰浮烟羃濑滩。此地无风才七里，吾庐有日正三竿。钓坛不为沉灰改，丁水犹馀折戟寒。欲哭西台还未淂，唳空朱噣响云端。
早发定慧寺禹城道上逢茅山张鍊师
作者：钱谦益
朝代：明
体裁：七言律诗

漏鼓晨钟唤病魔，僧窗残梦未销磨。雒中虚拟三閒住，桑下真成一宿过。领略鸡谈酬客少，商量雀语误人多。骑驴却笑神仙客，倒载黄沙不奈何。
早发次士龙韵
作者：钱谦益
朝代：明
体裁：五言律诗

车轮鸣轣辘，铃铎响丁东。乡梦残灯外，羁心魇语中。褐衣蒙早雾，席帽泛春风。偶梗休相笑，漂摇各断蓬。
早发雄县次稼轩韵·其一
作者：钱谦益
朝代：明
体裁：七言律诗

并著南冠亦偶然，何妨酌醴复烹鲜。孤花自缀三春后，病树犹居万木前。失路马行枯麦里，飏空尘起大车边。戴盆莫怪频瞻望，也是城南尺五天。
早发雄县次稼轩韵·其二
作者：钱谦益
朝代：明
体裁：七言律诗

畿南赤县夕烽连，边鄙曾蒙胡虏怜。秸赋萧条仍禹贡，桑林焦灼又汤年。作霖谁副兴云望，繁露空翻致雨篇。何日南山理芜秽，荷锄同种豆萁田。
昆崙山人扇子歌
作者：钱谦益
朝代：明
体裁：古风

昆崙山人骑鲸去莫挹，遗扇亲身在箱笈。扇面题年标丙申，周冕写生如雨裛。是岁六十开长筵，诞孙弥月呱呱泣。孙今白首又丙申，甲子周回百又廿。山人壮年濯足长安市，诗酒才名动京邑。禁苑洞箫宫女诵，仙舟翠羽佳人拾。拂袖高卧松江滨，醉后逃禅呼米汁。小弟蓟门顾开府，驿骑邀迎戴箬笠。候人传箭簇弓刀，大帅帕首着裤摺。渔阳突骑八郡雄，迤北逡巡就维絷。山人手摇摺扇阅行营，笑指列帐蜂屯与虫蛰。衔尾不闻马猎猎，崩角但见羊濈濈。少妇琵琶倚醉听，名王湩酒供鲸吸。是时九边并保塞，辽海贡车�关入。呼韩昆邪请辞辫，何况挹娄并奚霫。归来高咏燕歌行，铙歌欲嗣平边什。山人仙去后五十，指顾高深变原隰。天倾地昃日月晕，此扇依然保什袭。裂纨残墨犹宝爱，遗弓故剑谁收缉。魏公笏在世所羡，荆人弓失何嗟及。山人之孙寄扇索我题，令我把玩瞪瞢百忧集。荒村四月仍严寒，冒絮蒙头倚柱立。巡檐扶杖哦此诗，放笔沈吟泪沾湿。还君扇子嘱君莫放歌，昨夜江乡满天风雨急。
昆崙山人扇子歌
作者：钱谦益
朝代：明
体裁：古风

昆崙山人骑鲸去莫挹，遗扇亲身在箱笈。扇面题年标丙申，周冕写生如雨裛。是岁六十开长筵，诞孙弥月呱呱泣。孙今白首又丙申，甲子周回百又廿。山人壮年濯足长安市，诗酒才名动京邑。禁苑洞箫宫女诵，仙舟翠羽佳人拾。拂袖高卧松江滨，醉后逃禅呼米汁。小弟蓟门顾开府，驿骑邀迎戴箬笠。候人传箭簇弓刀，大帅帕首着裤摺。渔阳突骑八郡雄，迤北逡巡就维絷。山人手摇摺扇阅行营，笑指列帐蜂屯与虫蛰。衔尾不闻马猎猎，崩角但见羊濈濈。少妇琵琶倚醉听，名王湩酒供鲸吸。是时九边并保塞，辽海贡车𣢾关入。呼韩昆邪请辞辫，何况挹娄并奚霫。归来高咏燕歌行，铙歌欲嗣平边什。山人仙去后五十，指顾高深变原隰。天倾地昃日月晕，此扇依然保什袭。裂纨残墨犹宝爱，遗弓故剑谁收缉。魏公笏在世所羡，荆人弓失何嗟及。山人之孙寄扇索我题，令我把玩瞪瞢百忧集。荒村四月仍严寒，冒絮蒙头倚柱立。巡檐扶杖哦此诗，放笔沈吟泪沾湿。还君扇子嘱君莫放歌，昨夜江乡满天风雨急。
昌平州唐刘去华故里
作者：钱谦益
朝代：明
体裁：七言律诗

不见前朝谏议祠，春风古道长茅茨。千秋流恨成甘露，两字惊心是北司。烽火中宵传紫塞，风霾尽日望彤墀。登朝自顾颜何厚，欹枕明朝鬓有丝。
昔我年十七
作者：钱谦益
朝代：明
体裁：古风

昔我年十七，鼓箧游博士。文章吐陆离，衿带垂旖旎。朝英启夕秀，粲若嫩花繠。壮盛迫婚宦，忧患自玆始。荏苒四十载，只身攒誉毁。罗网高于天，性命薄于纸。皇天可怜我，如禾秋薿薿。健如犊上树，壮若驹未齿。今年五十六，从头自经纪。馀年为再生，故我如已死。判将四十年，捐付东流水。天道周而复，明年十七耳。
星士陈叟生子
作者：钱谦益
朝代：明
体裁：七言律诗

老蚌珠光照海东，东皋佳气正笼葱。莫嗔问字为遥集，且喜呼名是小同。人世但求庚癸足，生年更要甲辰雄。三奇六合人谁晓，汤饼筵前问乃翁。
春云
作者：钱谦益
朝代：明
体裁：七言律诗

万里春空碧落分，微茫点缀起氤氲。亭亭车盖谁吹汝，漠漠高楼正忆君。蔽日早时能待族，飘风一旦巳离群。白衣苍狗须臾事，霖雨终期出岳云。
春初过严文靖公锦峰书院敬题十韵
作者：钱谦益
朝代：明
体裁：五言排律

宰相行春地，承平百岁中。燃灯祠太乙，秘殿礼崆峒。神将扶黄道，灵旗出紫宫。奕棋閒太傅，祖帐蔼群公。接席鸡豚社，随车梨栗童。朱衣临涧户，锦袖凭房栊。桃李思吾祖，桑榆剩此翁。词垣三组接，阁道四星空。碧藓依残甃，红茏发故丛。平泉旧花木，一一待光风。
春夜听歌赠秀姬十首·其一
作者：钱谦益
朝代：明
体裁：七言绝句

烟蛾掩敛睡痕轻，撼起朦胧意态生。无那泥人肠断处，似酲如梦最关情。
春夜听歌赠秀姬十首·其七
作者：钱谦益
朝代：明
体裁：七言绝句

歌声摇曳发阳阿，急雪停云舞袖多。骨节会歌声解舞，请君评泊道如何。
春夜听歌赠秀姬十首·其三
作者：钱谦益
朝代：明
体裁：七言绝句

依约新莺乍啭喉，含情含睇总含羞。一声迸騞娇歌发，玉裂珠跳不自繇。
春夜听歌赠秀姬十首·其九
作者：钱谦益
朝代：明
体裁：七言绝句

兰缸如昼夜乌栖，漏点歌声簇簇齐。一曲未阑郎未醉，莫教明月过花西。
春夜听歌赠秀姬十首·其二
作者：钱谦益
朝代：明
体裁：七言绝句

懵腾梦起逗春寒，薄鬓丛丛宿粉残。台上争传寻梦好，恰留残梦与君看。
春夜听歌赠秀姬十首·其五
作者：钱谦益
朝代：明
体裁：七言绝句

一曲霓裳教一回，九歌天上少人猜。明珠万颗歌喉里，不信明珠换得来。
春夜听歌赠秀姬十首·其八
作者：钱谦益
朝代：明
体裁：七言绝句

烛花偏趁舞傞傞，画鼓银筝揭艳歌。只有氍毹不解语，勾留红袖似回波。
春夜听歌赠秀姬十首·其六
作者：钱谦益
朝代：明
体裁：七言绝句

口叶宫商耳辩词，一声偷误恰先知。安歌顾曲谁兼得，惊倒当筵老曲师。
春夜听歌赠秀姬十首·其十
作者：钱谦益
朝代：明
体裁：七言绝句

歌罢轻身下舞筵，歌场如月舞如烟。侬今也解寻他梦，三日歌声在耳边。
春夜听歌赠秀姬十首·其四
作者：钱谦益
朝代：明
体裁：七言绝句

当歌解得唱歌情，无限情从歌里生。唱到夫怜弦管急，就中簇拍更分明。
春夜看真武殿点灯次璧甫韵
作者：钱谦益
朝代：明
体裁：七言律诗

春灯万树乱云萝，妆点升平乐事多。绀殿香烟浮水裔，朱楼弦管沸岩阿。缘堤语笑花閒出，促席芳尘暗里过。欢饮莫辞今夕醉，垂杨巳蘸曲尘波。
春夜读溪书寄南海陈侍郎
作者：钱谦益
朝代：明
体裁：七言律诗

残书读罢夜潭潭，坐见辰星过剑函。文帝自能分代北，贾生空复策淮南。曲江羽扇何须叹，东市朝衣更不堪。且学袁丝能日饮，牖城瘴海共沈酣。
春尽日次士龙韵
作者：钱谦益
朝代：明
体裁：七言律诗

凄凉白发黄尘里，祖道东皇又一巡。晕碧裁红成故事，落花中酒是前因。繇来好别长禁客，况复穷途更泥人。是我送春春送我，把君诗句问残春。
春日过易水
作者：钱谦益
朝代：明
体裁：七言律诗

驱车信宿驿程閒，双鬓萧骚春又还。易水到来偏易感，酒人别去更相关。暮云宫阙愁心绕，落日衣冠古道闲。老大不堪论剑术，要离坟畔有青山。
春日送施伟长还芜湖客舍
作者：钱谦益
朝代：明
体裁：古风

东涧老人老无那，送尽春光但孤坐。那堪送春复送客，执手无言泪交堕。乾坤摆荡皆客居，尽日团团走推磨。君归又是客中客，马方解鞍刍未剉。浩浩之水育育鱼，东跳西沬何所作。眼中之人吾老矣，世间宁戚有几个。
春晴
作者：钱谦益
朝代：明
体裁：七言律诗

暮霞新烂午阴收，尽放春光在陌头。意惬好风吹绿醑，眼明初日照红楼。青天宿雾看谁扫，白昼游丝飏不愁。为报园林莺燕道，呼晴逐雨莫凭鸠。
春游二首·其一
作者：钱谦益
朝代：明
体裁：七言律诗

踏青车马过清明，薄霭新烟逗午晴。日射夭桃舍色重，风和弱柳著衣轻。春禽欲傍钗头语，芳草如当屐齿生。每向东山看障子，不知身在此中行。
春游二首·其二
作者：钱谦益
朝代：明
体裁：七言律诗

韶光是处著芳丛，轣辘香车辗镜中。拂水礀如围绣带，石城山作画屏风。柳因莺浅低迷绿，花为春深历乱红。璧月半轮无那好，碧桃树下小房栊。
春雨
作者：钱谦益
朝代：明
体裁：七言律诗

小阁疏帘香篆迟，冥冥春晓似昏时。揩摩老眼看如雾，拨触愁肠散作丝。浅绿树滋莺不觉，小红花湿蝶还知。轻蓑䍡�垂杨畔，閒杀江头老钓师。
春雨
作者：钱谦益
朝代：明
体裁：七言律诗

小阁疏帘香篆迟，冥冥春晓似昏时。揩摩老眼看如雾，拨触愁肠散作丝。浅绿树滋莺不觉，小红花湿蝶还知。轻蓑䍡𦌉垂杨畔，閒杀江头老钓师。
春雪
作者：钱谦益
朝代：明
体裁：七言律诗

迟日同云更合围，东皇何事发阴机。李梅冬实原非分，雪霰春深故作威。绕树莺雏应罢语，漫天柳絮敢争飞。老农剧喜遗蝗尽，旋觉阳和转褐衣。
春风
作者：钱谦益
朝代：明
体裁：五言律诗

午枕眠方足，晴窗曝未终。忽吹新白发，知是旧春风。物候惊柔绿，心情怕软红。可怜春未老，送我向江东。
晋安徐兴公过访山中有赠
作者：钱谦益
朝代：明
体裁：七言律诗

裒衣应杖到松萝，清晓柴门散雀罗。古礀寒生流水静，閒庭客到落花多。伟长旧著推中论，孝穆新声入艳歌。闻道五车仍插架，载书何日许重过。
曲江歌十绝句奉寄香山何相公·其一
作者：钱谦益
朝代：明
体裁：七言绝句

风度祠前春草多，渔阳鼙鼓复如何。请看岭海生明月，金镜于今尚不磨。
曲江歌十绝句奉寄香山何相公·其七
作者：钱谦益
朝代：明
体裁：七言绝句

梨园曲断雨淋淋，望祭江干泪满襟。还道遗恩输越相，铁胎那得比黄金。
曲江歌十绝句奉寄香山何相公·其三
作者：钱谦益
朝代：明
体裁：七言绝句

孤荣岁晚见庭梅，仙禁曾传红药诗。庾岭梅花千万树，春风还在向南枝。
曲江歌十绝句奉寄香山何相公·其九
作者：钱谦益
朝代：明
体裁：七言绝句

开元典册颂龙池，勃律金城画诏时。惆怅暮年云路永，有人烟艇问残碑。
曲江歌十绝句奉寄香山何相公·其二
作者：钱谦益
朝代：明
体裁：七言绝句

赋成白羽若为工，团扇依然在箧中。莫为提携感移夺，君恩容易比秋风。
曲江歌十绝句奉寄香山何相公·其五
作者：钱谦益
朝代：明
体裁：七言绝句

曲江祠畔乳蕉黄，春社双归燕语长。莫向水晶宫里去，月堂无复旧雕梁。
曲江歌十绝句奉寄香山何相公·其八
作者：钱谦益
朝代：明
体裁：七言绝句

荔子休嗟命不工，缃枝黛叶荐薰风。雕盘省见京华色，五峤还思进九重。
曲江歌十绝句奉寄香山何相公·其六
作者：钱谦益
朝代：明
体裁：七言绝句

乘春海燕又飞回，鹰隼而今巳罢猜。籋日衔泥谁省识，旧巢仍向玉堂开。
曲江歌十绝句奉寄香山何相公·其十
作者：钱谦益
朝代：明
体裁：七言绝句

碣石峥嵘气未降，帝思风度更无双。蝉冠右地频虚席，莫以香山儗曲江。
曲江歌十绝句奉寄香山何相公·其四
作者：钱谦益
朝代：明
体裁：七言绝句

偃月堂深仗马閒，一雕双兔并朝班。书生漫自誇前识，只恨胡雏轧荦山。
曲阜道中二首·其一
作者：钱谦益
朝代：明
体裁：七言律诗

霜林萧瑟敝车来，宗国苍茫正可哀。泗水秋风沉汉鼎，鲁丘落日起秦灰。忧时虑与巢乌切，去国心随候雁回。惆怅閟宫偏泯灭，郊原牧马总虺隤。
曲阜道中二首·其二
作者：钱谦益
朝代：明
体裁：七言律诗

百里平乡气郁葱，奎娄近直素王宫。人家红柿茅茨外，野店黄花灌莽中。日落郊坰瞻鲁道，霜清场圃绘豳风。斋心午夜浑忘寝，肃穆寒灯一穗红。
曹能始为先夫人立传寄谢
作者：钱谦益
朝代：明
体裁：七言律诗

逐子东征杳莫从，机残绩冷泣尸饔。青编幸遇曹能始，彤管何惭范蔚宗。筑室不堪论旧隐，焚山宁复问新封。孤生满掬三春泪，泉客珠成恰似侬。
有人拈聂大年灯花词戏和二首·其一
作者：钱谦益
朝代：明
体裁：五言绝句

荡子朝朝信，寒灯夜夜花。也知虚报喜，争忍剔双葩。
有人拈聂大年灯花词戏和二首·其二
作者：钱谦益
朝代：明
体裁：五言绝句

灯花独夜多，寂寞怨青娥。一样青缸里，无花又若何。
有客
作者：钱谦益
朝代：明
体裁：七言律诗

有客雄谈抵夕曛，又看银烛刻三分。君才如海真难敌，我病如喑了不闻。有口未缄袛可饮，此身已隐更何云。山堂近有三章约，邸报除书骂鬼文。
有感寄侯缮部
作者：钱谦益
朝代：明
体裁：七言律诗

设罗门巷省諠哗，公叔文成每自嗟。对影攒头如缩猬，向人张口似神鸦。养成丛棘终为刺，锄过芳兰可作花。叹息要离坟畔土，他年真欲累侯芭。
有美一百韵晦日鸳湖舟中作
作者：钱谦益
朝代：明
体裁：五言排律

有美生南国，清芬翰墨传。河东论氏族，天上问星躔。汉殿三眠贵，吴宫万缕连。星榆长历落，月桂并蹁跹。郁郁昆山畔，青青谷水�。托根来净域，移植自芳年。生小为娇女，容华及丽娟。诗哦应口答，书读等身便。缃帙攻《文选》，绨囊贯史编。摛词徵绮合，记事见珠联。八代观升降，三唐辨溯沿。尽窥羽陵蠹，旁及《诺皋》儇。花草矜芟撷，虫鱼喜注笺。部居分甲乙，雠正杂丹铅。馀曲回风后，新妆落月前。兰膏灯烛继，翠羽笔床县。博士惭厨簏，儿童愧刻镌。瑶光朝孕碧，玉气夜生玄。陇水应连类，唐山可及肩。织缣诗自好，捣素赋尤贤。锦上文回复，盘中字蜿蜒。清词尝满箧，新制每连篇。芍药翻风艳，芙蓉出水鲜。颂椒良不沗，咏树亦何愆。文赋传乡国，词章述祖先。采蘋新藻丽，种柳旧风烟。字脚元和样，文心乐曲骈。千番云母纸，小幅浣花笺。吟咏朱楼遍，封题赤牍遄。流风殊放诞，被教异婵娟。度曲穷分刌，当歌妙折旋。吹箫嬴女得，协律李家专。画夺丹青妙，琴知断续弦。细腰宜蹴鞠，弱骨称鞦韆。天为投壶笑，人从争博癫。修眉纡远翠，薄鬓妥鸣蝉。向月衣方空，当风带旋穿。行尘尝寂寂，屐齿自姗姗。舞袖嫌缨拂，弓鞋笑足缠。盈盈还妒影，的的会移妍。妙丽倾城国，尘埃落市廛。真堪陈甲帐，还儗画甘泉。杨柳嗟扳折，蘪芜惜弃捐。西家殊婉约，北里正諠阗。豪贵争除道，儿郎学坠鞭。迎车千锦帐，输面一金钱。百两门阑咽，三刀梦寐膻。苏堤浑倒踏，黟水欲平填。皎洁火中玉，芬芳泥里莲。闭门如入道，沈醉欲逃禅。未许千金买，何当一笑嫣。钉心从作恶，唾面可除㾓。蜂蝶行随绕，金珠却载还。勒名雕琬琰，换骨饮珉瓀。枉自求蒲苇，徒劳卜筳篿。轩车闻至止，杂佩意茫然。错莫翻如许，追陪果有焉。初疑渡河驾，复似泛湖船。搒枻歌心说，中流笑语婘。江渊风飒沓，雒浦水潺湲。《疏影》新词丽，忘忧别馆偏。华筵开玳瑁，绮席艳神仙。银烛光三五，金尊价十千。蜡花催兔育，鼍鼓促乌迁。法曲烦声奏，哀筝促柱宣。步摇窥宋玉，条脱赠羊权。点笔馀香粉，翻书杂翠钿。绿窗和月掩，红烛带花搴。菡萏欢初合，皋苏痗巳蠲。凝明嗔亦好，溶漾坐堪怜。薄病如中酒，轻寒未折绵。清愁长约略，微笑与迁延。茗火閒房活，炉香小院全。日高慵未起，月出皎难眠。授色偏含睇，藏阄互握拳。屏围灯焰直，坐促笑声圆。朔气除帘箔，流光度毳毡。相将行乐地，共趁讨春天。未索梅花笑，徒闻火树燃。半塘春漠漠，西寺草芊芊。南浦魂何黯，东山约已坚。自应随李白，敢儗伴伶玄。密意容挑卓，微词托感甄。杨枝今婉娈，桃叶昔因缘。灞岸偏萦别，章台易惹颠。娉婷临广陌，婀娜点晴川。眉怃谁堪画，腰纤孰与擩。藏鸦休庵蔼，拂马莫缠绵。絮怕粘泥重，花忧放雪蔫。芳尘和药减，春病共愁煎。目逆归巢燕，心伤叫树鹃。惜衣莺睍睆，护粉蝶翩翾。携手期弦望，沈吟念陌阡。暂游非契阔，小别正流连。即席留诗苦，当杯出涕泫。茸城车轣辘，鸳浦棹夤缘。去水回香篆，归帆激矢弦。寄忧分悄悄，赠泪裹涟涟。迎汝双安桨，愁予独扣舷。从今吴搒梦，昔昔在君边。
有美一百韵晦日鸳湖舟中作
作者：钱谦益
朝代：明
体裁：五言排律

有美生南国，清芬翰墨传。河东论氏族，天上问星躔。汉殿三眠贵，吴宫万缕连。星榆长历落，月桂并蹁跹。郁郁昆山畔，青青谷水𤲬。托根来净域，移植自芳年。生小为娇女，容华及丽娟。诗哦应口答，书读等身便。缃帙攻《文选》，绨囊贯史编。摛词徵绮合，记事见珠联。八代观升降，三唐辨溯沿。尽窥羽陵蠹，旁及《诺皋》儇。花草矜芟撷，虫鱼喜注笺。部居分甲乙，雠正杂丹铅。馀曲回风后，新妆落月前。兰膏灯烛继，翠羽笔床县。博士惭厨簏，儿童愧刻镌。瑶光朝孕碧，玉气夜生玄。陇水应连类，唐山可及肩。织缣诗自好，捣素赋尤贤。锦上文回复，盘中字蜿蜒。清词尝满箧，新制每连篇。芍药翻风艳，芙蓉出水鲜。颂椒良不沗，咏树亦何愆。文赋传乡国，词章述祖先。采蘋新藻丽，种柳旧风烟。字脚元和样，文心乐曲骈。千番云母纸，小幅浣花笺。吟咏朱楼遍，封题赤牍遄。流风殊放诞，被教异婵娟。度曲穷分刌，当歌妙折旋。吹箫嬴女得，协律李家专。画夺丹青妙，琴知断续弦。细腰宜蹴鞠，弱骨称鞦韆。天为投壶笑，人从争博癫。修眉纡远翠，薄鬓妥鸣蝉。向月衣方空，当风带旋穿。行尘尝寂寂，屐齿自姗姗。舞袖嫌缨拂，弓鞋笑足缠。盈盈还妒影，的的会移妍。妙丽倾城国，尘埃落市廛。真堪陈甲帐，还儗画甘泉。杨柳嗟扳折，蘪芜惜弃捐。西家殊婉约，北里正諠阗。豪贵争除道，儿郎学坠鞭。迎车千锦帐，输面一金钱。百两门阑咽，三刀梦寐膻。苏堤浑倒踏，黟水欲平填。皎洁火中玉，芬芳泥里莲。闭门如入道，沈醉欲逃禅。未许千金买，何当一笑嫣。钉心从作恶，唾面可除㾓。蜂蝶行随绕，金珠却载还。勒名雕琬琰，换骨饮珉瓀。枉自求蒲苇，徒劳卜筳篿。轩车闻至止，杂佩意茫然。错莫翻如许，追陪果有焉。初疑渡河驾，复似泛湖船。搒枻歌心说，中流笑语婘。江渊风飒沓，雒浦水潺湲。《疏影》新词丽，忘忧别馆偏。华筵开玳瑁，绮席艳神仙。银烛光三五，金尊价十千。蜡花催兔育，鼍鼓促乌迁。法曲烦声奏，哀筝促柱宣。步摇窥宋玉，条脱赠羊权。点笔馀香粉，翻书杂翠钿。绿窗和月掩，红烛带花搴。菡萏欢初合，皋苏痗巳蠲。凝明嗔亦好，溶漾坐堪怜。薄病如中酒，轻寒未折绵。清愁长约略，微笑与迁延。茗火閒房活，炉香小院全。日高慵未起，月出皎难眠。授色偏含睇，藏阄互握拳。屏围灯焰直，坐促笑声圆。朔气除帘箔，流光度毳毡。相将行乐地，共趁讨春天。未索梅花笑，徒闻火树燃。半塘春漠漠，西寺草芊芊。南浦魂何黯，东山约已坚。自应随李白，敢儗伴伶玄。密意容挑卓，微词托感甄。杨枝今婉娈，桃叶昔因缘。灞岸偏萦别，章台易惹颠。娉婷临广陌，婀娜点晴川。眉怃谁堪画，腰纤孰与擩。藏鸦休庵蔼，拂马莫缠绵。絮怕粘泥重，花忧放雪蔫。芳尘和药减，春病共愁煎。目逆归巢燕，心伤叫树鹃。惜衣莺睍睆，护粉蝶翩翾。携手期弦望，沈吟念陌阡。暂游非契阔，小别正流连。即席留诗苦，当杯出涕泫。茸城车轣辘，鸳浦棹夤缘。去水回香篆，归帆激矢弦。寄忧分悄悄，赠泪裹涟涟。迎汝双安桨，愁予独扣舷。从今吴搒梦，昔昔在君边。
有美一百韵，晦日鸳鸯湖舟中作
作者：钱谦益
朝代：明

有美生南国，清芬翰墨传。河东论氏族，天上问星躔。汉殿三眠贵，吴宫万缕连。星榆长历落，月桂并蹁跹。郁郁昆山畔，青青谷水？。托根来净域，移植自芳年。生小为娇女，容华及丽娟。诗哦应口答，书读等身便。缃帙攻《文选》，绨囊贯史编。摛词徵绮合，记事见珠联。八代观升降，三唐辨溯沿。尽窥羽陵蠹，旁及《诺皋》儇。花草矜芟撷，虫鱼喜注笺。部居分甲乙，雠正杂丹铅。馀曲回风后，新妆落月前。兰膏灯烛继，翠羽笔床悬。博士惭厨簏，儿童愧刻镌。瑶光朝孕碧，玉气夜生玄。陇水应连类，唐山可及肩。织缣诗自好，捣素赋尤贤。锦上文回复，盘中字蜿蜒。清词尝满箧，新制每连篇。芍药翻风艳，芙蓉出水鲜。颂椒良不忝，咏树亦何愆？文赋传乡国，词章述祖先。采蘋新藻丽，种柳旧风烟。字脚元和样，文心乐曲骈。千番云母纸，小幅浣花笺。吟咏朱楼遍，封题赤牍遄。流风殊放诞，被教异婵娟。度曲穷分刌，当歌妙折旋。吹箫嬴女得，协律李家专。画夺丹青妙，琴知断续弦。细腰宜蹴鞠，弱骨称秋千。天为投壶笑，人从争博癫。修眉纡远翠，薄鬓妥鸣蝉。向月衣方空，当风带旋穿。行尘尝寂寂，屐齿自姗姗。舞袖嫌缨拂，弓鞋笑足缠。盈盈还妒影，的的会移妍。妙丽倾城国，尘埃落市廛。真堪陈甲帐，还儗画甘泉。杨柳嗟扳折，蘼芜惜弃捐。西家殊婉约，北里正喧阗。豪贵争除道，儿郎学坠鞭。迎车千锦帐，输面一金钱。百两门阑咽，三刀梦寐膻。苏堤浑倒踏，黟水欲平填。皎洁火中玉，芬芳泥里莲。闭门如入道，沉醉欲逃禅。未许千金买，何当一笑嫣？钉心从作恶，唾面可除㾓。蜂蝶行随绕，金珠却载还。勒名雕琬琰，换骨饮珉瓀。枉自求蒲苇，徒劳卜筳篿。轩车闻至止，杂佩意茫然。错莫翻如许，追陪果有焉。初疑渡河驾，复似泛湖船。榜枻歌心说，中流笑语婘。江渊风飒杳，雒浦水潺湲。《疏影》新词丽，忘忧别馆偏。华筵开玳瑁，绮席艳神仙。银烛光三五，金尊价十千。蜡花催兔育，鼍鼓促乌迁。法曲烦声奏，哀筝促柱宣。步摇窥宋玉，条脱赠羊权。点笔馀香粉，翻书杂翠钿。绿窗和月掩，红烛带花搴。菡萏欢初合，皋苏痗已蠲。凝明嗔亦好，溶漾坐堪怜。薄病如中酒，轻寒未折绵。清愁长约略，微笑与迁延。茗火闲房活，炉香小院全。日高慵未起，月出皎难眠。授色偏含睇，藏阄互握拳。屏围灯焰直，坐促笑声圆。朔气除帘箔，流光度毳毡。相将行乐地，共趁讨春天。未索梅花笑，徒闻火树燃。半塘春漠漠，西寺草芊芊。南浦魂何黯？东山约已坚。自应随李白，敢拟伴伶玄。密意容挑卓，微词托感甄。杨枝今婉娈，桃叶昔因缘。灞岸偏萦别，章台易惹颠。娉婷临广陌，婀娜点晴川。眉怃谁堪画，腰纤孰与擩？藏鸦休庵蔼，拂马莫缠绵。絮怕粘泥重，花忧放雪蔫。芳尘和药减，春病共愁煎。目逆归巢燕，心伤叫树鹃。惜衣莺睍睆，护粉蝶翩翾。携手期弦望，沉吟念陌阡。暂游非契阔，小别正流连。即席留诗苦，当杯出涕泫。茸城车轣辘，鸳浦棹夤缘。去水回香篆，归帆激矢弦。寄忧分悄悄，赠泪裹涟涟。迎汝双安桨，愁予独扣舷。从今吴榜梦，昔昔在君边。
朱五兄藏名酒肆自号陶然余为更之曰逃神戏作四小诗·其一
作者：钱谦益
朝代：明
体裁：五言绝句

茫茫持耳翁，落落攒眉友。欲逃东邻禅，聊止南村酒。
朱五兄藏名酒肆自号陶然余为更之曰逃神戏作四小诗·其三
作者：钱谦益
朝代：明
体裁：五言绝句

投壶笑玉女，采花嗔恶友。且逃天宫禅，莫酿修罗酒。
朱五兄藏名酒肆自号陶然余为更之曰逃神戏作四小诗·其二
作者：钱谦益
朝代：明
体裁：五言绝句

布袋为世界，米汁是好友。会逃弥勒禅，肯醉声闻酒。
朱五兄藏名酒肆自号陶然余为更之曰逃神戏作四小诗·其四
作者：钱谦益
朝代：明
体裁：五言绝句

金粟是尔身，青莲亦好友。长逃酒肆禅，谁沽夜台酒。
朱内翰开宴二首·其一
作者：钱谦益
朝代：明
体裁：七言律诗

飞楼缥缈面湖光，罨画青山枕画廊。内史旧分丹漆笔，嫖姚新试绿沉枪。听残金钥谈因梦，焚却银鱼入戏场。四者难并君自惜，肯辞丝竹出中堂。
朱内翰开宴二首·其二
作者：钱谦益
朝代：明
体裁：七言律诗

十眉环列饮秋光，未了寒暄趣命觞。拍岸湖波翻绿醑，衔山日影逗红妆。看花禁夺翻经眼，徵烛防赊恼客肠。惜别且携残梦去，瞪瞢归路若为长。
杂忆诗十首次韵·其一
作者：钱谦益
朝代：明
体裁：七言绝句

海燕西飞不转头，河中流水却东流。莫愁湖上春愁女，总为愁多字莫愁。
杂忆诗十首次韵·其七
作者：钱谦益
朝代：明
体裁：七言绝句

照眼榴花泪几行，五丝那得比愁肠。可怜续命丝千缕，不为愁人续断肠。
杂忆诗十首次韵·其三
作者：钱谦益
朝代：明
体裁：七言绝句

石榴深院背花眠，梅雨淙淙到耳边。六扇纱窗三尺枕，为郎消受熟梅天。
杂忆诗十首次韵·其九
作者：钱谦益
朝代：明
体裁：七言绝句

紫茎绿叶想横陈，淡墨幽窗自写真。题扇寄郎还借问，崔徽可是卷中人。
杂忆诗十首次韵·其二
作者：钱谦益
朝代：明
体裁：七言绝句

绿阴昼寂榻凝尘，憔悴孤花一病身。满眼葵榴开落尽，不知何事又伤春。
杂忆诗十首次韵·其五
作者：钱谦益
朝代：明
体裁：七言绝句

金经小字粲银钩，绣佛香灯照绮楼。自得萧郎花下信，懵腾三月不梳头。
杂忆诗十首次韵·其八
作者：钱谦益
朝代：明
体裁：七言绝句

丹砂镂就合欢卮，斟酌长怜玉手持。莫讶脂香传并口，朱唇啮过不多时。
杂忆诗十首次韵·其六
作者：钱谦益
朝代：明
体裁：七言绝句

梦里相逢觉又分，梦阑无那泪纷纷。如今夜短何曾睡，赢得通宵不梦君。
杂忆诗十首次韵·其十
作者：钱谦益
朝代：明
体裁：七言绝句

载得湘兰饷莫愁，桂梁兰室思悠悠。若为化作青青叶，长护芳心度九秋。
杂忆诗十首次韵·其四
作者：钱谦益
朝代：明
体裁：七言绝句

梅子黄时昼掩门，双栖海燕又黄昏。宵来梅雨知多少，自拨熏笼看泪痕。
李太公寿
作者：钱谦益
朝代：明
体裁：七言律诗

甲子题诗岁月长，遗民杖屦道人装。鸡豚近约东西社，湖海平分上下床。酌酒开颜看梓漆，停杯蒿木叹沧桑。赤松黄石皆仙侣，进履桥边问子房。
李将军挽词二首·其一
作者：钱谦益
朝代：明
体裁：五言律诗

飞将名空在，封侯事忍论。死为明国法，生敢负君恩。弃市沙场血，吞胡厉鬼魂。古来推毂者，先与凿凶门。
李将军挽词二首·其二
作者：钱谦益
朝代：明
体裁：五言律诗

未见东奴灭，其如西市何。国殇应会鼓，虞殡巳闻歌。独石边墙在，中朝叙荫多。谁悬藁街首，酹酒向铜驼。
李榷部馈貂帽茧紬口占戏谢
作者：钱谦益
朝代：明
体裁：七言律诗

蓬底冰棱午未销，漫劳弓剑问萧条。敝裘难称欧丝茧，秃发羞看插鬓貂。贳酒阳昌何处典，弹冠贡禹不堪招。缁衣皂帽真吾有，揽镜依然慰老樵。
杨枝挑牙歌·其一
作者：钱谦益
朝代：明
体裁：古风

象须剔齿搜宿风，老夫宝爱装银筒。兰沧不渡职贡绝，欲操寸鼠无由通。
杨枝挑牙歌·其二
作者：钱谦益
朝代：明
体裁：古风

西方杨枝利漱盥，东国新裁牙杖短。俱尼杨柳都相似，此物流传属谁管。
松谈阁印史歌为郭胤伯作
作者：钱谦益
朝代：明
体裁：古风

六书缪篆用摹刻，大者符玺细印章。崩崖古隧取次出，镂金琢玉争弆臧。关中郭髯最好古，十年收讨盈箧箱。部居州乱作谱牒，编次缃帙盛缥囊。璀璨丹砂照虫鸟，错互金薤堆琳琅。考正职官本二史，贯穿训故穷《凡将》。窃取正用史家法，岂玩小物涂朱黄。忆昔先朝席丰豫，符瑞纷沓徵祯祥。河清凤见屡奏贺，玉玺又报来临漳。先帝亲御文华门，制诏臣下风四方。千官鹤列瞻负扆，冲牙双瑀声铿锵。中官屹立当御座，插冠貂尾加金珰。紫泥封坼青囊解，金银剩组开煇煌。临轩手持四寸玺，俯示陛墄周两旁。槃龙纽螭弄掌握，衫袖照烛回虹光。侍臣代奉传国宝，殿中不用尚玉郎。鸿胪传制百僚贺，文曰受命寿永昌。朝罢君臣咸燕喜，南面并进南山觞。岂知瑞应不虚见，中兴天以授我皇。郭君此书精且良，曷不首勒玉玺图。访问礼官摹尚方，如服有冕网有纲。蝇头细字注几行，吾诗附玺垂久长。命曰印史非夸张，《春秋》之义微而彰。
松谈阁印史歌为郭胤伯作
作者：钱谦益
朝代：明

六书缪篆用摹刻，大者符玺细印章。崩崖古隧取次出，镂金琢玉争弆藏。关中郭髯最好古，十年搜讨盈箧箱。部居州乱作谱牒，编次缃帙盛缥囊。璀璨丹砂照虫鸟，错互金薤堆琳琅。考正职官本二史，贯穿训故穷《凡将》，窃取正用史家法，岂玩小物涂朱黄。忆昔先朝席丰豫，符瑞纷沓徵祯祥。河清凤见屡奏贺，玉玺又报来临漳。先帝亲御文华门，制诏臣下风四方。千官鹤列瞻负扆，冲牙双瑀声铿锵。中官屹立当御座，插冠貂尾加金珰。紫泥封坼青囊解，金银剩组开煇煌。临轩手持四寸玺，俯示陛墄周两旁。槃龙纽螭弄掌握，衫袖照烛回虹光。侍臣代奉传国宝，殿中不用尚玉郎。鸿胪传制百僚贺，文曰受命寿永冒。朝罢君臣咸燕喜，南面并进南山觞。岂知瑞应不虚见，中兴天以授我皇。郭君此书精且良，曷不首勒玉玺图。访问礼官摹尚方，如服有冕网有纲。蝇头细字注几行，吾诗附玺垂久长。命曰印史非夸张，《春秋》之义微而彰。
林若抚挽词
作者：钱谦益
朝代：明
体裁：七言律诗

砚滴交腾谷洛波，星占不分少微讹。即看大历诗人尽，更许贞元朝士多。乞食饥词兼奡兀，醉吟韵语杂婆和。落花行卷诛茅宅，好事谁知载酒过。
林那子七十初度
作者：钱谦益
朝代：明
体裁：五言律诗

孟陬吾以降，七十古来稀。南国遗民在，东京昔梦非。夜乌题旧树，春燕语新衣。一醉沧桑里，麻姑有信归。
柬陆兆登二兄问疾
作者：钱谦益
朝代：明
体裁：七言律诗

清斋服散比如何，诗律书签可折磨。庭叶喻身知幻少，窗禽说法苦空多。落花风入茶烟细，捣药声依棋响和。自笑衰翁但求食，中时频欲诣维摩。
柳如是过访山堂枉诗见赠语特庄雅辄次来韵奉答
作者：钱谦益
朝代：明

文君放诞想流风，脸际肩间讶许同。枉自梦刀思燕婉，还将抟土问鸿濛。沾花丈室何曾染，折柳章台也自雄。但似王昌消息好，履箱擎了便相从。
柳枝十首·其一
作者：钱谦益
朝代：明
体裁：七言绝句

花信楼前风暗吹，红拦桥外雨如丝。一株憔悴无人见，肯与人閒绾别离。
柳枝十首·其七
作者：钱谦益
朝代：明
体裁：七言绝句

莫将抛掷怨年华，也傍开花也落花。河畔青青北芳草，长随荡子到天涯。
柳枝十首·其三
作者：钱谦益
朝代：明
体裁：七言绝句

簇缕垂绦阿那姿，风流种性会禁持。树旁空有传书使，蚀叶成文好寄谁。
柳枝十首·其九
作者：钱谦益
朝代：明
体裁：七言绝句

弯弯月挂柳梢头，新叶如眉月似钩。看取月圆明镜照，展开眉叶万重愁。
柳枝十首·其二
作者：钱谦益
朝代：明
体裁：七言绝句

离别经春又隔年，摇青漾碧有谁怜。春来羞共东风语，背却桃花独自眠。
柳枝十首·其五
作者：钱谦益
朝代：明
体裁：七言绝句

杨叶杨花撩乱时，半随残梦半游丝。可怜万线千条在，但记征夫旧折枝。
柳枝十首·其八
作者：钱谦益
朝代：明
体裁：七言绝句

玉树琼枝事杳冥，天榆月桂总精灵。莫欺杨柳沟泥种，也是天街一小星。
柳枝十首·其六
作者：钱谦益
朝代：明
体裁：七言绝句

嫁杏标梅不耐羞，娇慵尽日倚妆楼。团圞解得东风意，判与儿郎打绣毬。
柳枝十首·其十
作者：钱谦益
朝代：明
体裁：七言绝句

长养成阴自有期，飞花飞絮莫伤悲。楚江萍实大如斗，好是蟠桃结子时。
柳枝十首·其四
作者：钱谦益
朝代：明
体裁：七言绝句

天生标格擅温柔，小院曾拦蘸碧流。不是腰支长委地，怕随红杏出墙头。
柳絮词为徐于作六首·其一
作者：钱谦益
朝代：明
体裁：七言绝句

唱断苏台杨柳枝，春愁如线又如丝。古歌旧恨君休记，听取新翻柳絮辞。
柳絮词为徐于作六首·其三
作者：钱谦益
朝代：明
体裁：七言绝句

白于花色软于绵，不是东风不放颠。郎似春泥侬似絮，任他吹著也相连。
柳絮词为徐于作六首·其二
作者：钱谦益
朝代：明
体裁：七言绝句

送郎莫唱杨柳枝，生憎一簇更千丝。柳枝只解绾离别，柳絮随郎无尽期。
柳絮词为徐于作六首·其五
作者：钱谦益
朝代：明
体裁：七言绝句

高下萦回度好春，悠扬如梦又如尘。风流性格依然在，争似长条解绊人。
柳絮词为徐于作六首·其六
作者：钱谦益
朝代：明
体裁：七言绝句

柳絮新歌续柳枝，情尘如浪泪如丝。沈园柳老绵吹尽，梦断香销向阿谁。
柳絮词为徐于作六首·其四
作者：钱谦益
朝代：明
体裁：七言绝句

乱点新妆拂画眉，玉楼春尽倚栏时。随风乍可沾泥死，莫作浮萍逐水移。
栖水访卓去病
作者：钱谦益
朝代：明
体裁：七言律诗

一官落薄赋归来，华发萧骚栖水隈。陶令门前惟绿柳，江淹宅畔只青苔。三閒老屋谈经座，两版荆扉避债台。赢得他时青史在，儒林廉吏并崔嵬。
桂殇四十五首·其一
作者：钱谦益
朝代：明
体裁：七言绝句

银轮丹桂剪枝枝，璧月新圆汝命亏。世上无如为祖好，人间只有哭孙悲。
桂殇四十五首·其七
作者：钱谦益
朝代：明
体裁：七言绝句

纨裤膏粱事事无，笔床砚匣与身俱。字裁破体双飞白，书记他生一串珠。
桂殇四十五首·其三
作者：钱谦益
朝代：明
体裁：七言绝句

早知奄忽石麟徂，抱送何烦孔释俱。七岁已看过顶蠹，九龄那得到扬乌。
桂殇四十五首·其三十
作者：钱谦益
朝代：明
体裁：七言绝句

作意懵腾忍叹吁，不禁蜇鼻又沾须。无多老泪宜珍惜，留取摩挲润眼枯。
桂殇四十五首·其三十一
作者：钱谦益
朝代：明
体裁：七言绝句

古字新书日几番，一回瞥见一加飧。攒花簇锦徒遮眼，嬴得长时吊泪痕。
桂殇四十五首·其三十七
作者：钱谦益
朝代：明
体裁：七言绝句

肇锡嘉名自木公，悬弧便拟付彤弓。桂宫迢递丹枝剪，姓氏长留在月中。
桂殇四十五首·其三十三
作者：钱谦益
朝代：明
体裁：七言绝句

铜山秋夜应霜钟，玉石昆岗馀烬同。蕙折芝焚如杀菽，空将白笔讼西风。
桂殇四十五首·其三十九
作者：钱谦益
朝代：明
体裁：七言绝句

挥毫泼墨气如虹，鸾凤麒麟指掌中。笑杀细儿矜乳臭，涂鸦蟠蚓号神童。
桂殇四十五首·其三十二
作者：钱谦益
朝代：明
体裁：七言绝句

寒灯残梦影徘徊，问汝因何去不回。报道重湖限泉壤，孤魂无伴若为来。
桂殇四十五首·其三十五
作者：钱谦益
朝代：明
体裁：七言绝句

桂子元从月地移，月圆如此桂何之。而今剪纸为圆月，便是招魂背祝时。
桂殇四十五首·其三十八
作者：钱谦益
朝代：明
体裁：七言绝句

兔园挟筴咏绵蛮，寸管雕锼便不閒。月崛天心怕穿漏，可能容汝住人间。
桂殇四十五首·其三十六
作者：钱谦益
朝代：明
体裁：七言绝句

黄鹤衔书便却回，金衣唼喋暂裴徊。八年饮啄樊笼里，不是仙家肯下来。
桂殇四十五首·其三十四
作者：钱谦益
朝代：明
体裁：七言绝句

大野祥麟没网罗，破胎戕卵恨偏多。天公自放锄商手，反袂沾袍可若何。
桂殇四十五首·其九
作者：钱谦益
朝代：明
体裁：七言绝句

庠序威仪长者同，佩觿迁履好儿童。夙生种性之无里，稚齿光阴研削中。
桂殇四十五首·其二
作者：钱谦益
朝代：明
体裁：七言绝句

踏翻大地谁相报，叫断高天竟不知。身似束柴怜病叟，拾柴空复羡雏儿。
桂殇四十五首·其二十
作者：钱谦益
朝代：明
体裁：七言绝句

往往凤凰伤短羽，家家豚犬竟长春。呼天擗地都无分，回向空王證往因。
桂殇四十五首·其二十一
作者：钱谦益
朝代：明
体裁：七言绝句

佛日为名本佛奴，临行大士数提呼。业山夙昔从兹倒，泪海今生为汝枯。
桂殇四十五首·其二十七
作者：钱谦益
朝代：明
体裁：七言绝句

兔泣蟾愁天老悲，月宫树倒更攀谁。秋风从此无才思，不为人间生桂枝。
桂殇四十五首·其二十三
作者：钱谦益
朝代：明
体裁：七言绝句

端正骑羊委佩绅，弓腰剑背肃称臣。清除床席铺行殿，排设罗㬋拜主人。
桂殇四十五首·其二十九
作者：钱谦益
朝代：明
体裁：七言绝句

阿婆手压桂花浆，桂酒先期酌桂郎。酒熟可怜谁唤汝，开篘辜负满瓶香。
桂殇四十五首·其二十二
作者：钱谦益
朝代：明
体裁：七言绝句

香像衔悲频顶礼，金经扪泣重笺疏。笔端舍利含桃许，凭仗光明度冥涂。
桂殇四十五首·其二十五
作者：钱谦益
朝代：明
体裁：七言绝句

桂阙荒凉月辇欹，银轮天子眼迷离。不知谁弄吴刚斧，砍断中央桂一枝。
桂殇四十五首·其二十八
作者：钱谦益
朝代：明
体裁：七言绝句

扶头侧枕语流连，点漆双珠转瞭然。执手一呼吾去也，可知少别已千年。
桂殇四十五首·其二十六
作者：钱谦益
朝代：明
体裁：七言绝句

老大嫦娥掩素帏，虾蟆金背任腾飞。桂枝零落无人管，天上分明少月妃。
桂殇四十五首·其二十四
作者：钱谦益
朝代：明
体裁：七言绝句

后报鸡鸣催出日，早时龙驭启清尘。牵车仙仗应怜汝，玉几先教傍侍晨。
桂殇四十五首·其五
作者：钱谦益
朝代：明
体裁：七言绝句

杏殇那比桂殇悲，八桂林摧最好枝。总是中原无独角，不应东国有长雏。
桂殇四十五首·其八
作者：钱谦益
朝代：明
体裁：七言绝句

满口阿呕皆讽诵，经心辟咡每奔趋。寒窗避席更端处，灯火青萤向坐隅。
桂殇四十五首·其六
作者：钱谦益
朝代：明
体裁：七言绝句

驱乌画地标秦塞，骑竹朝天习汉仪。临穴正如哀奄息，伤心岂独为家儿。
桂殇四十五首·其十
作者：钱谦益
朝代：明
体裁：七言绝句

舍北空閒及□井，墙东幸负放鸢风。可怜住世三千日，蠹死萤乾一老翁。
桂殇四十五首·其十一
作者：钱谦益
朝代：明
体裁：七言绝句

鼠狱鸡碑不斗工，恰宜石室从文翁。挑灯每自将膏续，吞纸何曾为腹空。
桂殇四十五首·其十七
作者：钱谦益
朝代：明
体裁：七言绝句

每忆扁舟出水村，牵衣挽袖笑迎门。闻呼阿唯声如响，问字摩挲膝尚温。
桂殇四十五首·其十三
作者：钱谦益
朝代：明
体裁：七言绝句

玉雪肌肤额发青，秋堂自伴读书萤。编摩楷正憎涂乙，嬉戏端详耻琢丁。
桂殇四十五首·其十九
作者：钱谦益
朝代：明
体裁：七言绝句

七十长筵燕喜新，充闾先报石麒麟。多生欠汝千行泪，此日抛予半个身。
桂殇四十五首·其十二
作者：钱谦益
朝代：明
体裁：七言绝句

要约凤麟成伴侣，指麾飞走付沙虫。针锋细字丛残纸，剩有寒芒上白虹。
桂殇四十五首·其十五
作者：钱谦益
朝代：明
体裁：七言绝句

月中田地久荒芜，顾兔重生信有无。圆景即看今夕满，桂轮先报一枝枯。
桂殇四十五首·其十八
作者：钱谦益
朝代：明
体裁：七言绝句

阁笔栖床留入冢，把书升屋与招魂。小楼厨角封题在，蛛网横斜澹墨痕。
桂殇四十五首·其十六
作者：钱谦益
朝代：明
体裁：七言绝句

红墙银汉倾愁雨，碧落金波写泪珠。岂但中秋荒宴赏，何曾见月不嗟吁。
桂殇四十五首·其十四
作者：钱谦益
朝代：明
体裁：七言绝句

频窘塾师穷鸟迹，自搜蛮语演禽经。与玄却羡杨家子，帝梦居然卑九龄。
桂殇四十五首·其四
作者：钱谦益
朝代：明
体裁：七言绝句

锦楼未许传龙种，石镜何曾照凤雏。衰白思公犹研北，空将秃笔架珊瑚。
桂殇四十五首·其四十
作者：钱谦益
朝代：明
体裁：七言绝句

金天醉后事如麻，稷下雄谈噪井蛙。可惜吾家黄鹞子，空馀爪觜向黄沙。
桂殇四十五首·其四十一
作者：钱谦益
朝代：明
体裁：七言绝句

征西堂构倚孙枝，琬琰流传述祖诗。不道容儿先短折，八公草木也凄其。
桂殇四十五首·其四十三
作者：钱谦益
朝代：明
体裁：七言绝句

中年埋玉涕沾巾，好友过从假喻频。肠断松圆今隔世，平分老泪与何人。
桂殇四十五首·其四十二
作者：钱谦益
朝代：明
体裁：七言绝句

抱子将孙婉晚同，家儿谐噱每匆匆。如今笑口翻呜咽，谁复开颜唤阿翁。
桂殇四十五首·其四十五
作者：钱谦益
朝代：明
体裁：七言绝句

衰年坐膝爱儿驹，掩口抠衣负剑初。不是雠书并解字，何为轻挽阿翁须。
桂殇四十五首·其四十四
作者：钱谦益
朝代：明
体裁：七言绝句

神情秋水貌春风，乡里嗟吁羡圣童。只有一般还汝■，书淫传癖类家公。
桃源庵小楼坐雨看天都峰瀑布作
作者：钱谦益
朝代：明
体裁：古风

崇朝澎濞雨不止，小楼蘙荟云雾里。千流竞写白龙潭，四窗横挂天都水。水飞石击相砯砰，龙蛇攫拿山谷鸣。轩楹圾垃天欲漏，隐几屏息心怦怦。薄莫解駮日车露，次第呼童戒杖屦。始知急雨非无故，天欲老夫看瀑布。
桐庐道中
作者：钱谦益
朝代：明
体裁：七言律诗

空山云雾眇天涯，信宿回舟兴已赊。作客有诗频削草，涉江无事但寻花。兰舟是处皆湘水，钓渚于今属汉家。寄谢桐君莫相笑，因君转自爱蒹葭。
桥山
作者：钱谦益
朝代：明
体裁：七言律诗

万岁桥山奠永宁，守祧日月镇常经。青龙阁道蟠空曲，玄武钩陈卫杳冥。坠地号弓依寝庙，上陵带剑仰神灵。金舆石马依然在，蹴踏何人夙夜听。
梅公司马枉访江村赋诗见赠奉答二首公以午节归里为远山夫人称寿故次首及焉·其一
作者：钱谦益
朝代：明
体裁：七言律诗

豹尾追游四十春，铜驼金马总成尘。谁怜短发今宵客，还是长安旧雨人。门第何须问豚犬，衰残无复画麒麟。荒村剪烛浑如梦，赢得天涯白首新。
梅公司马枉访江村赋诗见赠奉答二首公以午节归里为远山夫人称寿故次首及焉·其二
作者：钱谦益
朝代：明
体裁：七言律诗

石榴花绉柳缫丝，晕碧裁红燕喜时。五日宫中长命缕，数峰江上远山眉。含桃写似朱唇色，萱子描如翠黛姿。闻道麻姑约相过，馀杭媪拟助天酾。
梅村宫相五十生子赋浴儿歌十章·其一
作者：钱谦益
朝代：明
体裁：七言绝句

扶木新枝照海东，充闾佳气接青葱。悬门弧矢从来远，遥指天山取挂弓。
梅村宫相五十生子赋浴儿歌十章·其七
作者：钱谦益
朝代：明
体裁：七言绝句

月户冰轮自宛然，一枝偷折向江天。嫦娥顾兔应相笑，谁放吴刚倚树眠。
梅村宫相五十生子赋浴儿歌十章·其三
作者：钱谦益
朝代：明
体裁：七言绝句

天人也自爱文章，抱得麒麟到下方。但与志公摩顶首，双瞳偏喜似瑶光。
梅村宫相五十生子赋浴儿歌十章·其九
作者：钱谦益
朝代：明
体裁：七言绝句

汤饼盘餐锦绣堆，石榴盆里摘杨梅。红菱饀饼谁争吃，自放残牙大嚼回。
梅村宫相五十生子赋浴儿歌十章·其二
作者：钱谦益
朝代：明
体裁：七言绝句

绣绂长依麟角裁，端门曾为剪蒿莱。故应晚育商瞿子，记取尼山抱送来。
梅村宫相五十生子赋浴儿歌十章·其五
作者：钱谦益
朝代：明
体裁：七言绝句

九十将雏未白头，明珠老蚌正相求。兰闺自唱河中曲，十六生儿字阿侯。
梅村宫相五十生子赋浴儿歌十章·其八
作者：钱谦益
朝代：明
体裁：七言绝句

绨几频翻大雅章，卷阿拜手颂朝阳。未应仙果生来晚，为养高梧待凤凰。
梅村宫相五十生子赋浴儿歌十章·其六
作者：钱谦益
朝代：明
体裁：七言绝句

龙楼赐锦尚鲜妍，绣褓新绷绝可怜。玉盎金盆甘露水，浴儿仍用五铢钱。
梅村宫相五十生子赋浴儿歌十章·其十
作者：钱谦益
朝代：明
体裁：七言绝句

麻姑曾约过初筵，笑掷丹砂助祝延。八百更邀斟雉叟，老夫权许当彭篯。
梅村宫相五十生子赋浴儿歌十章·其四
作者：钱谦益
朝代：明
体裁：七言绝句

据地初生狮子儿，三年哮吼五天知。锦绷花褓勤将护，恰是频申自在时。
梦与李长蘅谈诗长蘅口诵一绝句叹其清婉有味云是湖州董伯念登第后有寄作也觉而记之
作者：钱谦益
朝代：明
体裁：七言绝句

旧巢双燕到依俙，风入疏窗烛泪肥。短雨轻寒催晓梦，梦中浑未著朝衣。
棹歌十首为豫章刘远公题扁舟江上图
作者：钱谦益
朝代：明

扁舟惯听浪淘声，昨天危沙今日平。唯有江豚吹白浪，夜来还抱石头城。
棹歌十首为豫章刘远公题扁舟江上图·其一
作者：钱谦益
朝代：明
体裁：七言绝句

家世休论旧相韩，烟波千里一渔竿。扁舟莫放过徐泗，恐有人从圯上看。
楔后五日浴黄山下汤池留题四绝句遥寄河东君
作者：钱谦益
朝代：明

香溪禊后试温汤，寒食东风谷水阳。却忆春衫新浴后，窃黄浅绛道家装。山比骊山汤比香，承恩并浴少鸳鸯。阿瞒果是风流主，妃子应居第一汤。沐浴频看称意身，刈兰赠药想芳春。凭将一掬香泉水，噀向茸城洗玉人。齐心同体正相因，祓濯何曾是两人？料得盈盈罗袜步，也应抖擞拂香尘。
楔后五日浴黄山下汤池留题四绝句遥寄河东君·其三
作者：钱谦益
朝代：明

沐浴频看称意身，刈兰赠药想芳春。凭将一掬香泉水，噀向茸城洗玉人。
楔后五日浴黄山下汤池留题四绝句遥寄河东君·其四
作者：钱谦益
朝代：明

齐心同体正相因，祓濯何曾是两人？料得盈盈罗袜步，也应抖擞拂香尘。
横山汪氏书楼
作者：钱谦益
朝代：明
体裁：七言律诗

人言此地是琴台，小院题诗閟绿苔。妆阁正临流水曲，镜奁偏向远山开。印馀屐齿生芳草，行处香尘度早梅。日暮碧云殊有意，故应曾伴美人来。
横山题江道闇蝶庵
作者：钱谦益
朝代：明
体裁：七言律诗

疏丘架壑置柴关，冢笔巢书断往还。尽揽烟峦归几上，不教云物到人閒。萧疏屋宇松头石，峭茜风期竹外山。莫殢蝶庵成蝶梦，似君龙卧未应閒。
橘社吴不官以雁字诗见示凡十二章戏为属和亦如其数·其七
作者：钱谦益
朝代：明
体裁：七言律诗

岁岁随阳不畏冬，凭将咫尺写天容。遮河赑负轮高掌，障日修罗避笔锋。行布偏傍文历历，纡回剔抉语噰噰。虞罗莫漫誇秦网，落翮还成大小峰。
橘社吴不官以雁字诗见示凡十二章戏为属和亦如其数·其三
作者：钱谦益
朝代：明
体裁：七言律诗

天门詄荡屡经过，凤翥鸾翔共揣摩。飞过碧空真迹在，影留寒水草书多。随身八法皆成永，破体双钩惯学戈。为问世间摹榻手，砚凹作凸欲如何。
橘社吴不官以雁字诗见示凡十二章戏为属和亦如其数·其九
作者：钱谦益
朝代：明
体裁：七言律诗

鸿濛一画梵天初，雪后霜前散碧虚。绝塞阵深戈夭矫，长门灯暗磔纡徐。鹡鸰颂里黄麻帖，孔雀屏前红锦书。故国飘零兄弟尽，上林尺素独愁余。
橘社吴不官以雁字诗见示凡十二章戏为属和亦如其数·其二
作者：钱谦益
朝代：明
体裁：七言律诗

描画虚空自古叹，故应落笔便阑珊。间奇直欲凌霄汉，运帚真能刷羽翰。嘹唳叫云愁曳白，连翩映日喜书丹。弥天布护皆文字，篆刻雕虫任汝看。
橘社吴不官以雁字诗见示凡十二章戏为属和亦如其数·其五
作者：钱谦益
朝代：明
体裁：七言律诗

阳九文章黯劫灰，帝令阳鸟捧书来。笔过华顶初惊落，文到衡阳始却回。天一诏将凫乙辨，三千牍为鹜行裁。云飞莫叹孤鶱翼，鸿业深资润色才。
橘社吴不官以雁字诗见示凡十二章戏为属和亦如其数·其八
作者：钱谦益
朝代：明
体裁：七言律诗

龙汉分明纪历年，昭回文物上青天。纷纷折抹违沙地，往往横斜避箭弦。点画盘拿齐向日，画图罗缕总凌烟。浯溪老笔谁能继，片石磨厓待尔镌。
橘社吴不官以雁字诗见示凡十二章戏为属和亦如其数·其六
作者：钱谦益
朝代：明
体裁：七言律诗

劲骨丰翰信所如，长空匹练任铺舒。风披汉檄追飞将，电抹边尘插羽书。错落星文行墨里，整齐露布翰林馀。可知是物关兵气，莫指金天认鲁鱼。
橘社吴不官以雁字诗见示凡十二章戏为属和亦如其数·其十
作者：钱谦益
朝代：明
体裁：七言律诗

班联旧驻日华东，退次频惊鹢羽风。飞入冥冥常削牍，愁来咄咄亦书空。衔芦大有挥戈兴，谋稻深惭识字功。铁索银钩谁比并，千秋铭勒五云中。
橘社吴不官以雁字诗见示凡十二章戏为属和亦如其数·其十一
作者：钱谦益
朝代：明
体裁：七言律诗

中天神笔扫氤氲，体势蝉联诅楚文。磊落数行前作队，参差一旅后能军。钩挑白地黄沙断，栏界乌丝紫塞分。下土临池皆侍从，不知谁策雁王勋。
橘社吴不官以雁字诗见示凡十二章戏为属和亦如其数·其十二
作者：钱谦益
朝代：明
体裁：七言律诗

迢遥中竺度恒沙，名句声中形影赊。敢以羽群从八部，愿将爪力演三车。行行数墨非忘指，字字回文欲贯花。暂向曲江题塔了，雨成池畔是吾家。
橘社吴不官以雁字诗见示凡十二章戏为属和亦如其数·其四
作者：钱谦益
朝代：明
体裁：七言律诗

蝇头虿尾正纷纭，点缀天公赖有君。飞上高堂谁掣肘，来迟长至好书云。羽毛向晚援毫懒，指爪禁寒画肚勤。最后一行馀阿买，八分聊可张吾军。
次刘渔仲留别韵·其一
作者：钱谦益
朝代：明
体裁：七言律诗

南国犹残半月春，东亭共怆百年身。与君作别难成醉，欲赠将离始觉贫。黄卷秋灯烧尾客，绿窗朝日画眉人。兰台好献雄风赋，莫漫微词及宋邻。
次刘渔仲留别韵·其二
作者：钱谦益
朝代：明
体裁：七言律诗

赤麋铜马逼淮徐，老屋三閒幸著予。坐甲裹粮师日老，拂衣掷砚计全疏。庙堂钩党谙弧矢，郡国求金急羽书。早办枚皋传檄手，莫誇词赋似相如。
次前韵
作者：钱谦益
朝代：明
体裁：七言律诗

玉尘侵夜断星河，油璧车应想玉珂。历乱梅魂辞树早，迷离柳眼著花多。试妆破晓萦香粉，恨别先春罩绿波。一曲幽兰正相俪，薰垆明烛奈君何。
次前韵简伯玉
作者：钱谦益
朝代：明
体裁：七言律诗

廿年踪迹两飘蓬，忽漫因依昔梦中。地近牛鸣俱隔岁，身如鹢羽各惊风。镜奁减药铅华白，斋閤添经蜡炬红。礀户馀寒人寂历，忆君疑在虎溪东。
次张藐姑韵送房海客赴南吏部
作者：钱谦益
朝代：明
体裁：七言律诗

薄游只似在岩扃，窥户何愁屦不停。淮水月如官况白，冶城草并客袍青。物情或可饶甘子，药笼无多辨豨苓。莫向半山论旧事，谢公墩畔雨冥冥。
次房海客韵送刘起归宣城
作者：钱谦益
朝代：明
体裁：七言律诗

冤亲场内好参禅，钻火应知定出烟。巳分此生离虎口，何须知已付龙泉。杯蛇辨后休除病，婴蜺消时莫问天。执手送君成一笑，磨驴何日了前缘。
次日叠前韵再赠
作者：钱谦益
朝代：明
体裁：七言律诗

新诗吟罢半凝愁，斜日当风似倚楼。争得三年才一笑，可怜今日与同舟。轻车漫忆西陵路，斗酒休论沟水头。还胜客儿乘素舸，迢迢明月咏缘流。
次日自拂水步至吾谷登南岩憩维摩寺金粟堂饭后下破山过高僧墓与孟阳寻等慈和尚葬处薄暮而返即事为诗语不伦次
作者：钱谦益
朝代：明
体裁：古风

意行曳杖随所骋，遥林红叶纷相请。信步谷林淩坡陀，矫首维摩限烟岭。惠不在天行即到，一笑欣然发勇猛。追趋樵子穿荦确，提掇裳衣避柴梗。携手反哂僮奴喘，失脚恐踏后人顶。石径登登磐石出，岫转峰回在俄顷。老僧导我游南岩，岩踞山巅俨项领。突兀盘杅列两湖，灭没烟尘生万井。灌木森如百顷禾，俯视枫林背日景。丹丘锦城斯在下，纷红骇绿谁能整。恍然生身色界上，累苏积块何足省。虚堂像设礼金粟，空山精怪见银杏。净名无言我亦默，饥来且啖蔓青饼。辟尘试辨古石钵，拣芽约致新土茗。斋钟撞罢寻破山，松风飕飂四山静。笑挥箯舆却竹杖，判将老足试顽矿。高僧坟畔僧族葬，空心潭下无潭影。空门何用悲宿草，吾友多情泪如绠。今年冬暄霜未浓，丹枫烂结丹砂永。残红恰似佳人老，夕阳更爱晚妆靓。闲身良友好风日，天其以此慰幽屏。清游无绪心自萦，归涂云物弥炯炯。挥手且与山僧别，多谢维摩老木瘿。
次陶给事路叔驿壁韵
作者：钱谦益
朝代：明
体裁：七言律诗

揽镜髭须非故吾，匡时曾展一筹无。道涂碌碌疲牛马，林薄閒閒乐鸟乌。碧血有人埋死骨，黑山何日罢征夫。还愁巨浸连乡邑，十月敲门吏索租。
次韵
作者：钱谦益
朝代：明
体裁：七言绝句

银盏双双介寿年，更将瓜果助红筵。天孙自有天钱使，不比牵牛只欠钱。
次韵何慈公岁暮感事四首·其一
作者：钱谦益
朝代：明
体裁：七言律诗

蓟北兵尘逼暮冬，菰芦愁杀老吴侬。龟刳但为知人事，蚁斗谁能壮国容。拔宅升天还有路，乘桴入海欲何从。残生顾影真堪笑，好笑非关学士龙。
次韵何慈公岁暮感事四首·其三
作者：钱谦益
朝代：明
体裁：七言律诗

空堂莞秸正幽幽，高枕惭非抱膝流。老去童心还似少，春来蓬户只如秋。砚澌冻合愁南牧，瓶酒香浓念北邮。寒瘃颇思龟手药，百金安敢觊封侯。
次韵何慈公岁暮感事四首·其二
作者：钱谦益
朝代：明
体裁：七言律诗

梅信差池鹤梦寒，傍檐聊喜鹊声乾。途穷白发犹难放，身老阴符已不看。南海骑麟真漫浪，东门逐兔枉悲酸。齑盐且吃残年饭，两耳那堪著箭瘢。
次韵何慈公岁暮感事四首·其四
作者：钱谦益
朝代：明
体裁：七言律诗

风雨漂摇不可当，清虚宫里日差长。斗棋小试行军法，撒豆频誇却敌方。閒逐邓林搜弃杖，戏禁沧海学栽桑。险竿儿女西凉伎，赢得先生一哄堂。
次韵何慈公岁暮感事四首庚午二月憨山大师全身入五乳塔院属其徒以瓣香致吊奉述长句四首·其一
作者：钱谦益
朝代：明
体裁：七言律诗

嶞山如乳五峰垂，一塔岿然掩导师。面壁朝来仍入定，藏舟夜半已潜移。影堂落月明灯在，刻漏穿花响梵迟。莫问阿师声后句，卧龙冈水绕阶墀。
次韵刘敬仲寒夜六首·其一
作者：钱谦益
朝代：明
体裁：七言律诗

寂寂寒庐吊影孤，咄嗟何计复彫枯。心如抱杵频舂碓，身似投骁未入壶。憔悴移时枯树赋，凄凉绕屋北风图。长吟小饮犹堪乐，愁坐书空定不须。
次韵刘敬仲寒夜六首·其三
作者：钱谦益
朝代：明
体裁：七言律诗

尚有乾坤容傲兀，可无环堵置琴樽。望衡对宇躬耕地，流水青山独乐园。零雨故应悲在野，停云何必叹同昏。缟衣梦断梅千树，月落参横与晤言。
次韵刘敬仲寒夜六首·其二
作者：钱谦益
朝代：明
体裁：七言律诗

小窗飒拉过归鸦，冻口衔寒阵不哗。闷取青编占木稼，闲梳白发斗霜华。差池梁燕恒辞社，落薄巢鸠不置家。漫道雪飞如柳絮，可随离梦到天涯。
次韵刘敬仲寒夜六首·其五
作者：钱谦益
朝代：明
体裁：七言律诗

皮岛传烽数夜惊，绿林铜马苦纵横。怜才可但旌当辙，使过终须赦绝缨。急缮稿街悬杂种，更营京观待长鲸。至尊自定金汤计，作颂休誇统万城。
次韵刘敬仲寒夜六首·其六
作者：钱谦益
朝代：明
体裁：七言律诗

结兰延伫自幽幽，解佩何当怨蹇修。骐骥生难逃系绁，鲸鲵死不为吞钩。人閒有赋难名别，天上无方可寄愁。投老王官寻二士，筑亭吾亦记休休。
次韵刘敬仲寒夜六首·其四
作者：钱谦益
朝代：明
体裁：七言律诗

故山松桂傍人閒，不出林泉不闭关。绿浪水回新竹径，红拦桥绕旧渔湾。穿云卧石何曾闹，抹月批风也未闲。有日邻僧共扶老，缘溪略约试梅还。
次韵和徐二尔从散遣歌儿之作二首·其一
作者：钱谦益
朝代：明
体裁：七言律诗

华堂人散只空屏，搔首祗馀两鬓星。花好便判辞旧树，絮飞终自作浮萍。谁家榜枻歌青翰，几处弹筝怨白翎。惟有啼莺并语燕，尚留残曲与君听。
次韵和徐二尔从散遣歌儿之作二首·其二
作者：钱谦益
朝代：明
体裁：七言律诗

歌舞偏随梦短长，黄金白发正相妨。谁传一曲高楼上，却听三声客舍傍。林木无情还激越，梁尘何苦尚飞扬。灯残月落君须记，赢得西斋一炷香。
次韵徐于伤故伎词二首·其一
作者：钱谦益
朝代：明
体裁：七言绝句

桂华落尽影鬖�，日夕牛羊上垄多。记得当年歌此曲，引声不忍到嫦娥。
次韵徐于伤故伎词二首·其一
作者：钱谦益
朝代：明
体裁：七言绝句

桂华落尽影鬖𣯌，日夕牛羊上垄多。记得当年歌此曲，引声不忍到嫦娥。
次韵徐于伤故伎词二首·其二
作者：钱谦益
朝代：明
体裁：七言绝句

艳质娇歌宿草前，清明拜扫巳多年。秋风舞尽双蝴蝶，还是春来送纸钱。
次韵徐叟文虹七十自寿诗四首·其一
作者：钱谦益
朝代：明
体裁：七言律诗

少日秦川见此翁，银筝宝马气如虹。春风尝发檀槽里，秋雨都销羯鼓中。皂帽呼卢三白转，�舡醉客百分空。歌阑舞歇黄金尽，赢得童心老尚童。
次韵徐叟文虹七十自寿诗四首·其一
作者：钱谦益
朝代：明
体裁：七言律诗

少日秦川见此翁，银筝宝马气如虹。春风尝发檀槽里，秋雨都销羯鼓中。皂帽呼卢三白转，𦨻舡醉客百分空。歌阑舞歇黄金尽，赢得童心老尚童。
次韵徐叟文虹七十自寿诗四首·其三
作者：钱谦益
朝代：明
体裁：七言律诗

荆扉昼闭突烟轻，世事浑如覆旧枰。薄面亲知从水冷，饥肠儿女任雷鸣。蚊巢蚁穴多争斗，雁旅鸿宾自却迎。发白可知心并白，焚香散帙有馀清。
次韵徐叟文虹七十自寿诗四首·其二
作者：钱谦益
朝代：明
体裁：七言律诗

棋局何当看朽柯，郎当舞袖自婆娑。每临百尺嗟茎草，更倚千章笑蔓萝。鼠穴啁啾因梦少，鹅笼吐纳幻人多。麻姑儗送千钱酒，莫惜开尊缓缓歌。
次韵徐叟文虹七十自寿诗四首·其四
作者：钱谦益
朝代：明
体裁：七言律诗

悠悠名利笑排场，屈指东陵更首阳。七十古稀应小驻，百年未满莫严装。浮生作伴皆欢伯，白眼看人即睡乡。无那当歌君不饮，松风吹沸拣芽汤。
次韵徐大于王别后有忆之作
作者：钱谦益
朝代：明
体裁：七言律诗

月午花深底样愁，更堪泪眼送归舟。他年结子空悲杜，前度看花尚忆刘。人可意时无那死，物牵情处信知尤。柳丝不断西陵梦，挂纸知君到秀州。
次韵戈三庄乐六十自寿诗兼简李大孟芳二君与余皆壬午·其一
作者：钱谦益
朝代：明
体裁：七言律诗

幅巾杖屦古人馀，步屧频过慰索居。马齿共看双雪鬓，菟裘终儗一蓬庐。醉乡祇恐愁侵迸，睡国长怜梦破除。勤买青春禁百岁，眉閒三尺为君舒。
次韵戈三庄乐六十自寿诗兼简李大孟芳二君与余皆壬午·其二
作者：钱谦益
朝代：明
体裁：七言律诗

共是衰迟托圣朝，欣看山木长春条。庚寅屈揆偕吾降，甲子尧年任尔骄。六十平头诗力健，三分鼎足酒杯饶。老颠风景应须惜，莫叹馀生共寂寥。
次韵林茂之戊申中秋白门寓舍待月之作
作者：钱谦益
朝代：明
体裁：七言律诗

空阶荇藻影沉浮，管领清光两白头。条界山河原一点，平分时序也中秋。风前偏照千家泪，笛里横吹万国愁。无那金昌今夜月，云鬟香雾更悠悠。
次韵盛集陶新春柬怀之作
作者：钱谦益
朝代：明
体裁：七言律诗

晕碧裁红记往年，春盘春日事茫然。涧瀍雒下今何地，鄠杜城南旧有天。梦里士师多讼狱，醉中国土少崩骞。金陵见说饶新咏，佳丽长怀小谢篇。
次韵示河东君
作者：钱谦益
朝代：明
体裁：七言律诗

三市从他车马阗，焚枯笑语纸窗前。晚妆素袖张灯候，薄病轻寒禁酒天。梅繠放春何处好，烛花如月向人圆。新诗恰似初杨柳，邀勒东风与斗妍。
次韵示河东君
作者：钱谦益
朝代：明

三市从他车马阗，焚枯笑语纸窗前。晚妆素袖张灯候，薄病轻寒禁酒天。梅蕊放春何处好，烛花如月向人圆。新诗恰似初杨柳，邀勒东风与斗妍。
次韵答东邻李孟芳
作者：钱谦益
朝代：明
体裁：七言律诗

度阡越陌最情亲，乞米分甘念我贫。七尺艰难归故里，百金容易买芳邻。争教麋鹿为生客，互与松萝作主人。黄閤勋名休借问，骊龙颔下已三巡。
次韵答云间张洮侯投赠之作
作者：钱谦益
朝代：明
体裁：古风

自从兵尘暗四国，尽裂书囊裁矢服。文昌东壁横旄弧，织女渐台荒杼轴。近来南国兴文章，云间笔阵尤堂堂。何人吐凤非书府，是处栖鸾尽笔床。新诗雄风发胸臆，令我残躯生八翼。歌罢苍茫看牛斗，剑锷芙蓉湛如拭。始信出门交有功，横眉�目皆骏雄。却怜雪顶逃禅客，折脚铛边未足穷。
次韵答云间张洮侯投赠之作
作者：钱谦益
朝代：明
体裁：古风

自从兵尘暗四国，尽裂书囊裁矢服。文昌东壁横旄弧，织女渐台荒杼轴。近来南国兴文章，云间笔阵尤堂堂。何人吐凤非书府，是处栖鸾尽笔床。新诗雄风发胸臆，令我残躯生八翼。歌罢苍茫看牛斗，剑锷芙蓉湛如拭。始信出门交有功，横眉𥪡目皆骏雄。却怜雪顶逃禅客，折脚铛边未足穷。
次韵答宋子建
作者：钱谦益
朝代：明
体裁：七言律诗

憭慄华亭鹤唳音，十年重与盍朋簪。陆机夕秀文偏老，宋玉诛茅宅可寻。官烛史成藏汗简，锦楼叙就比兼金。吾衰自笑风心尽，庄舄丛残但越吟。
次韵答皖城盛集陶见赠二首盛与林茂之邻居皆有目疾故次首戏之·其一
作者：钱谦益
朝代：明
体裁：七言律诗

枯树婆娑陨涕攀，袛馀萧瑟傍江关。文章已入沧桑录，诗卷宁留天地间。汗史血书雠故简，烟骚魂哭怨空山。终愁商颂归玄鸟，麦秀残歌讵忍删。
次韵答皖城盛集陶见赠二首盛与林茂之邻居皆有目疾故次首戏之·其二
作者：钱谦益
朝代：明
体裁：七言律诗

有瞽邻墙步屧亲，摩桫揽镜笑看人。青盲恰比曈昽日，象罔聊为示现身。并戴小冠希子夏，长悬内传配师春。徐州好士今无有，书尺何当代尔申。
次韵答茅孝若见访五首·其一
作者：钱谦益
朝代：明
体裁：五言律诗

绡头还恋阙，麈尾且升堂。地僻禽鱼贵，春深草木香。灰心看蜡烛，矢口问壶觞。错莫恩仇事，萧萧与白杨。
次韵答茅孝若见访五首·其三
作者：钱谦益
朝代：明
体裁：五言律诗

养生原有主，齐物是吾宗。掉尾羞盐虎，垂头羡酒龙。鸟还多暇豫，鱼出正从容。日暮柴荆外，樵歌伴老农。
次韵答茅孝若见访五首·其二
作者：钱谦益
朝代：明
体裁：五言律诗

蜗牛亦有庐，斗蚁上阶除。林宿惊弦鸟，池游失网鱼。五行占退鹢，八祀记爰居。载笔非吾事，阳秋待子书。
次韵答茅孝若见访五首·其五
作者：钱谦益
朝代：明
体裁：五言律诗

夏馥为佣雇，苏翁事灌园。天人犹反覆，笔舌敢豗喧。薄俗安绳墨，清时许耐髡。君看悬礀水，汩汩到波浑。
次韵答茅孝若见访五首·其四
作者：钱谦益
朝代：明
体裁：五言律诗

世事看如许，君今巳悟不。商歌何处达，说梦岂能求。善触兼防鹿，知机并畏鸥。永怀河渚客，喑默古今优。
次韵答金坛于惠生二首·其一
作者：钱谦益
朝代：明
体裁：七言律诗

千重地肺一溪云，便阙东窗隔世氛。五百年前逢蓟子，三层阁上礼茅君。曲城巳种交梨树，连石新裁倒薤文。咫尺慧车栖隐地，满头白发愧缤纷。
次韵答金坛于惠生二首·其二
作者：钱谦益
朝代：明
体裁：七言律诗

萟苑谁能先子鸣，难将斗石量才情。相如锦绣堪为质，子美波澜独老成。欲折江梅伤岁暮，相思春草唤愁生。无缘重酌论文酒，自咏残编啜菜羹。
次韵答项水心宫谕见赠
作者：钱谦益
朝代：明
体裁：古风

夕阳亭下车祛祛，离筵班马相踌躇。争看弱叶堕烟海，岂有腐草枝方舆。离离莠在娵訾口，绵绵瓜蔓见吾墟。郢水醪清和狼毒，蓬池鲙美烹虫蛆。瀛洲亭子开马肆，柯亭刘井今何如。爰丝居家随走狗，孙弘罢归仍牧猪。乌头马角何足叹，头白始解看残书。齿折何当废歌笑，项稿正可供耰耝。松江蟹肥思鲁望，苏台木落悲灵胥。一笼天地敢局蹐，两丸日月穷居诸。招邀青山入庭户，诱引秋水浮阶渠。竹閒花下肯相访，预戒老鹤迎巾车。
次韵茂之戊子秋重晤有感之作
作者：钱谦益
朝代：明
体裁：七言律诗

残生犹在讶经过，执手袛应唤奈何。近日理头梳齿少，频年洗面泪痕多。神争六博其如我，天醉投壶且任他。叹息题诗垂句后，重将老眼向关河。
次韵茅四孝若七夕纳姬二首·其一
作者：钱谦益
朝代：明
体裁：七言律诗

花桥还胜鹊桥无，河汉盈盈漏水徂。可应早嫁歌卢女，莫以无郎叹小姑。赤凤巧偏栖玉树，乌龙狂欲撼金铺。诗人老似张公子，贱妾应为燕燕雏。
次韵茅四孝若七夕纳姬二首·其二
作者：钱谦益
朝代：明
体裁：七言律诗

花桥还胜鹊桥无，历历星河近白榆。晓镜全妆抬嫩柳，秋衾半簟暖新蒲。西陵柏下犹啼眼，南国瓜时旋破肤。闻道紬书如太史，何妨石室贮清娱。
次韵茅孝若无题二首·其一
作者：钱谦益
朝代：明
体裁：七言律诗

曲房砥舍夜珠来，璧月分明入镜台。网户有情丝羃䍥，穿帘无分燕低回。眉头黛簇双心结，酒面花浮并口杯。玉树作枝君未见，疏窗先亚一株梅。
次韵茅孝若无题二首·其二
作者：钱谦益
朝代：明
体裁：七言律诗

旧恩今宠故依然，桃叶杨枝尽可怜。兰坼芳心因晓露，柳含啼眼为朝烟。天涯荡子轻红粉，日夕佳人惜翠钿。但得容华并桃李，春风长肯在花前。
次韵荅何寤明见赠
作者：钱谦益
朝代：明
体裁：七言律诗

桃李何曾怨不言，沅湘憔悴自兰荪。劫灰荡扫文章贵，星纬消沉处士尊。江左风流馀汝在，襄阳耆旧几人存。新诗携去誇春社，一字须倾酒一樽。
次韵荅士龙二首 其二 又次
作者：钱谦益
朝代：明
体裁：七言律诗

蛇斗龙争共发机，刺天毛羽正群飞。十州铸铁人谋错，万物为铜大冶非。作楫胥縻身故在，刺舟渔父意相违。君看河上摊钱叟，不犯风涛不肯归。
次韵荅士龙二首·其一
作者：钱谦益
朝代：明
体裁：七言律诗

白首孤臣践骇机，天门梦断翮犹飞。覆蕉鹿讼无荣辱，芥羽鸡场有是非。扣角车前唯汝共，观鱼濠上与心违。闺中春莫应相忆，掩泪频听缓缓归。
次韵荅徐大于王谢饷参之作
作者：钱谦益
朝代：明
体裁：古风

自从失清河，人蔘价腾贵。金缯市久绝，包茅贡不至。桓桓毛将军，单师与虏对。来献皮岛捷，数茎远将寄。周德方休明，楛矢在箧笥。药物可托讽，肉食岂知愧。顷闻柳河败，惙惙夜不寐。绻玆包萧叹，感彼葛藟庇。忧心自煎熬，服食转憔悴。聊以诒吾友，珍重灵草视。臭味敢差池，甘温庶同类。伫看复旧辽，貂参满内地。载约赓此章，共拜吾君赐。
次韵荅杨补见赠·其一
作者：钱谦益
朝代：明
体裁：古风

倦鸟慕林薮，羁人念乡里。中年哀乐多，识字忧患始。刺促复何为，归秉田閒耒。书簏估生计，鹤料算食指。休日谅未晚，拙政亦吾以。息影依衡茅，引竿向清泚。君看悬屋车，岂复虑生耳。
次韵荅杨补见赠·其二
作者：钱谦益
朝代：明
体裁：古风

微雨帘帷寂，凝尘几榻静。生面恍开卷，熟客笑引镜。博奕为犹贤，饮酒安用圣。且理幽忧疾，遑恤膏肓病。散发谢束修，毁车绝奔迸。聊复学农圃，终当变名姓。君能从我游，带月锄可并。
次韵荅潘朗士员外投赠·其一
作者：钱谦益
朝代：明
体裁：七言律诗

物论喧呶混豨苓，将车尽日叹冥冥。谁思灼艾医龙病，但解堆盐刻虎形。减死蔡邕仍续史，踰冬刘向又传经。莫怜幽仄论垂钓，贯索中閒有客星。
次韵荅潘朗士员外投赠·其二
作者：钱谦益
朝代：明
体裁：七言律诗

圆扉地北限天南，只似云堂未放参。一夜乌头虚变白，三生鸿爪误精蓝。小儿未许呼中令，上客真成解左骖。宋玉可能传帝筮，修门客易向江潭。
次韵藐姑送别
作者：钱谦益
朝代：明
体裁：七言律诗

紫陌青云未可论，红笺梦入旧慈恩。到家秋枕闻蛩语，别路春风记鸟言。身隐却怜明主弃，道穷还仗古人尊。祝君努力匡时略，安稳东吴老灌园。
次韵赠别友沂
作者：钱谦益
朝代：明
体裁：古风

馀生老无徒，彳亍困行旅。髡钳疑薙削，坏服觅俦侣。昔游谢王贡，末契结嵇吕。夙心薄因依，温凉越书叙。未遑抚尘迹，先期捍牧圉。元龙豪湖海，子先喑河渚。即事不相为，遥集互矜许。小劫混器界，大圜易端绪。志士惜云雷，古义敦赠处。一翁轻少阳，男子重文举。中和叶神听，孤孑倚天与。吾子视后鞭，老夫识退茹。愧无绕朝策，投笔返村墅。
次韵赠张燕筑·其一
作者：钱谦益
朝代：明
体裁：七言律诗

碧云红树梦迢遥，那有閒情付却腰。曾向天家偷压笛，亲从嬴女教吹箫。一生花月张三影，两鬓沧桑郭四朝。多谢东风扶素发，春来吹动树头飘。
次韵赠张燕筑·其二
作者：钱谦益
朝代：明
体裁：七言律诗

曲江野老复何为，调笑排场顾影时。地上白毛如短发，天边青镜与长眉。秦淮明月金波在，灵谷梅花玉笛知。秀岭宫前歌一曲，春风鹤发太平期。
次韵赠赵友沂四首·其一
作者：钱谦益
朝代：明
体裁：五言律诗

楚史三坟博，平威再世廉。文心呈浩荡，诗律阐精严。道以緵为纪，交将素比缣。看君跃马意，寂寞笑郎潜。
次韵赠赵友沂四首·其三
作者：钱谦益
朝代：明
体裁：五言律诗

择木偏宜让，名泉亦取廉。断金资臭味，沉水證香严。世变谋衷甲，天寒惜被缣。沧江嗟岁晚，一任老夫潜。
次韵赠赵友沂四首·其二
作者：钱谦益
朝代：明
体裁：五言律诗

长怀天育马，肯坐骑奴鞯。筹策纡三叹，论诗只数篇。连城归白璧，清庙叶朱弦。信宿犹为客，休嗟入雒年。
次韵赠赵友沂四首·其四
作者：钱谦益
朝代：明
体裁：五言律诗

峻堞飞鸢纸，崇山积马鞯。乾坤三外劫，词赋七哀篇。才老精金冶，心危促柱弦。壮游人所羡，冠剑是丁年。
次韵那子偶成之作
作者：钱谦益
朝代：明
体裁：七言律诗

妙湛终归不动尊，大无空现转轮身。神焦鬼烂人何有，地老天荒我亦贫。春日田园新甲子，岁寒灯火旧庚申。明年定酌桃花酒，庆尔平头七十人。
次韵酬德水见赠
作者：钱谦益
朝代：明
体裁：古风

苍黄被急徵，性命落片纸。昔为头上巾，今为足下履。感君逢迎意，缠绵入骨髓。炙眉忘艰辛，抗言论文史。半生历坎陷，刺刺正坐此。逆人吐刺芒，爱我甘疢美。辟如中风走，暂息聊复耳。惭无席上珍，视彼椟中毁。志士思风雨，瞽史知星纪。矢诗敢遂歌，聊以复吾子。
次韵酬觉浪大和尚
作者：钱谦益
朝代：明
体裁：七言律诗

谁云花果自然成，五百年来堕鬼坑。师子野干同说法，土枭水母各齐盟。灯于半夜传时密，月向千江落处明。自古昆冈能辨玉，莫将燕石误题评。
欲别东楼去四首·其一
作者：钱谦益
朝代：明
体裁：五言律诗

欲别东楼去，栖迟念浃旬。槐阴亭早夏，燕语殢馀春。酒为开尝好，书从借看新。他时与朋好，风雨话斯晨。
欲别东楼去四首·其三
作者：钱谦益
朝代：明
体裁：五言律诗

欲别东楼去，孤城巳暮笳。可怜羁绁客，仍作贾胡家。卖饼经寒食，吹箫过落花。还愁钩党急，踪迹到天涯。
欲别东楼去四首·其二
作者：钱谦益
朝代：明
体裁：五言律诗

欲别东楼去，行车起暗尘。忘腰衣带缓，数日鬓毛新。小劫看今雨，中年别故人。可知分手路，昔梦自相因。
欲别东楼去四首·其四
作者：钱谦益
朝代：明
体裁：五言律诗

欲别东楼去，东楼即我庐。扶疏槐作阴，啁哳鸟相于。墙屋如初至，门庭自扫除。分留题壁句，漫漶待虫鱼。
正月十四日与邵僧弥看梅西山繇横塘抵光福
作者：钱谦益
朝代：明
体裁：古风

放舟出横塘，喜与烟郭远。远景宜日斜，清游取春浅。嫩柳绿未舒，寒条翠将展。近水树乍明，遥峰月渐显。同舟得隹侣，静好有馀善。行看烟峦纡，坐爱溪桥转。约略云树閒，西山累甑甗。山容如高人，作意任偃蹇。我生在尘网，鹿鹿苦未反。明朝山中云，倘笑归来晚。再拜万树梅，为我涤颜腼。
武陵观棋六绝句·其一
作者：钱谦益
朝代：明
体裁：七言绝句

帘阁萧閒看弈时，初桐清露又前期。且看试手思新着，莫向残灯悔旧棋。
武陵观棋六绝句·其三
作者：钱谦益
朝代：明
体裁：七言绝句

黑白分明下子时，局中两兔已雄雌。世间国手知谁是，镇日看棋莫下棋。
武陵观棋六绝句·其二
作者：钱谦益
朝代：明
体裁：七言绝句

满盘局面若为真，赌赛乾坤一番新。有客旁观须著眼，先知审局定何人。
武陵观棋六绝句·其五
作者：钱谦益
朝代：明
体裁：七言绝句

小谢宾朋珠履多，后堂棋局应笙歌。可知今日鹅笼里，定有樵人烂斧柯。
武陵观棋六绝句·其六
作者：钱谦益
朝代：明
体裁：七言绝句

太白芒寒秋气澄，楸枰剥啄闪残灯。袖中老手还拿撇，只合秋原去臂鹰。
武陵观棋六绝句·其四
作者：钱谦益
朝代：明
体裁：七言绝句

一着先人更不疑，侵边飞角欲何之。鸿沟赤壁多前局，从古原无自在棋。
比玉将行次前韵留别再和六首·其一
作者：钱谦益
朝代：明
体裁：七言绝句

几树梧桐一径莎，君行剥喙少人过。衡门两版坚如铁，不用门前更设罗。
比玉将行次前韵留别再和六首·其三
作者：钱谦益
朝代：明
体裁：七言绝句

三杯自可观觞政，一日那能废酒军。莫道醉乡无史牒，酒家南董定推君。
比玉将行次前韵留别再和六首·其二
作者：钱谦益
朝代：明
体裁：七言绝句

陈紫姚黄品荔支，谪官风味正堪思。对君画笔流涎剧，况味梁溪断送诗。
比玉将行次前韵留别再和六首·其五
作者：钱谦益
朝代：明
体裁：七言绝句

手自鸣琴客善歌，淋漓泼墨酒边多。璚花珠月如相待，便似当年老铁过。
比玉将行次前韵留别再和六首·其六
作者：钱谦益
朝代：明
体裁：七言绝句

画船携得砚如规，曾向春红伴画眉。珍重朝来远山色，小鸾休咏白头词。
比玉将行次前韵留别再和六首·其四
作者：钱谦益
朝代：明
体裁：七言绝句

十载清游在眼中，霜林共惜小春风。白头伴侣三人在，约略心期爱晚枫。
比玉许再和前韵长至日蚤起复书此趣之·其一
作者：钱谦益
朝代：明
体裁：七言绝句

斗柄瞻相手自莎，人閒屈曲偶经过。笑君尚护仙人短，顾我依然口缕罗。
比玉许再和前韵长至日蚤起复书此趣之·其三
作者：钱谦益
朝代：明
体裁：七言绝句

落魄风流迥不群，酒场骚垒自能军。微词若道无人解，何事登徒也识君。
比玉许再和前韵长至日蚤起复书此趣之·其二
作者：钱谦益
朝代：明
体裁：七言绝句

踏遍炎荒吃荔支，轻红旋摘也堪思。不如且对胭脂画，棐几湘帘赋小诗。
比玉许再和前韵长至日蚤起复书此趣之·其五
作者：钱谦益
朝代：明
体裁：七言绝句

茸城听遍后庭歌，还忆梅花拂水多。一树莓苔数枝雪，凌寒著蕊待君过。
比玉许再和前韵长至日蚤起复书此趣之·其六
作者：钱谦益
朝代：明
体裁：七言绝句

北岭参差露半规，西山重叠隐修眉。登楼何限思君意，帘阁焚香读楚词。
比玉许再和前韵长至日蚤起复书此趣之·其四
作者：钱谦益
朝代：明
体裁：七言绝句

吴侬难得到闽中，想象生香是捉风。脱略味香单说色，判他红荔似丹枫。
水亭承邓元昭致饩诸人偶集醉饱戏书为谢
作者：钱谦益
朝代：明
体裁：七言律诗

蓬池羹鲙荐冰醪，食指纷然动尔曹。三叹何曾知属厌，八珍空复羡淳熬。腹腴放箸烦偏动，朐末堆盘笑老饕。明日洗厨重速客，未愁萝卜旋生毛。
水亭拨闷二首·其一
作者：钱谦益
朝代：明
体裁：七言律诗

不信言愁始欲愁，破窗风雨面淮流。往歌来哭悲瞿鹆，莫雨朝云乐爽鸠。揽镜每循宵茁发，拥衾常护夜飞头。黄衫红袖今馀几，谁上城西旧酒楼。
水亭拨闷二首·其二
作者：钱谦益
朝代：明
体裁：七言律诗

琐闱夕拜不知繇，热铁飞身一旦休。岂有闭唇能遁舌，更无穴颈可生头。市曹亲鬼争颅额，长夜冤魂怨镯镂。狼籍革胶供一笑，君王不替偃师愁。
永遇乐·中秋大雨
作者：钱谦益
朝代：明
体裁：词

三五中秋，一场败兴，雨淋风裂。问讯嫦娥，今宵此夜，幽闷如何说。辉寒玉臂，光凝翠黛，长是孤眠时节。任凄凉、兔掩蟾遮，免照半床愁发。晚来妆了，插花看镜，恍似身临瑶阙。烛灭香残，暗风吹雨，魂梦空凄切。月宫深锁，桂轮何处，莫被愁人攀折。应自恨、青天碧海，芒芒奔月。
永遇乐·十七夜
作者：钱谦益
朝代：明
体裁：词

白发盈头，清光照眼，老颠思裂。折简徵歌，醵钱置酒，漫浪从他说。银筝画鼓，翠眉檀板，恰称合欢佳节。隔船窗、暗笑低颦，一缕歌喉如发。生公石上，周遭云树，遮掩一分残阙。天上霰裳，人閒桂树，曲调都清切。干戈满地，乌惊鹊绕，一寸此时心折。凭谁把、青天净洗，长留皓月。
永遇乐·十六夜有感再次前韵
作者：钱谦益
朝代：明
体裁：词

银汉红墙，浮云隔断，玉箫吹裂。白玉堂前，鸳鸯六六，谁与王昌说。今宵二八，清辉香雾，还忆破瓜时节。剧堪怜、明镜青天，独照长门鬒发。莫愁未老，嫦娥孤剐，相向共嗟圆阙。长叹凭阑，低吟拥髻，暗与阴蛩切。单栖海燕，东流河水，十二金钗敲折。何日里、并肩携手，双双拜月。
永遇乐·十六夜见月
作者：钱谦益
朝代：明
体裁：词

雨脚千重，云头万叠，刚风吹裂。昨夜昏霾，今宵轩豁，好向嫦娥说。天公试手，浴堂金殿，瞥见清明时节。喜天边、穆穆金波，重照萧萧华发。桂枝易老，冰轮难驻，见此又愁圆阙。斗转参横，高楼思妇，织锦方悲切。槁砧安在，栖乌不定，应为刀环心折。须记取、当歌对酒，明明如月。
江上宿缪西溪从野堂故人及诸郎君置酒感叹而作
作者：钱谦益
朝代：明
体裁：七言律诗

瓦灯布翣野风吹，碧血销沉山鬼知。两字铭旌还有日，一棺窀穸尚无期。丁宁语笑追筵几，戌削衣裳忆履綦。老泪绠縻挥不得，江天云湿雨如丝。
江上闻梅中丞长公讣二首·其一
作者：钱谦益
朝代：明
体裁：七言律诗

书生片纸到江滨，不信梅髯讣报真。历落须眉堪作鬼，轮囷肝胆可成尘。挽回沧海诚无计，经略中原更有人。哭向苍天声泪尽，西风吹折白纶巾。
江上闻梅中丞长公讣二首·其二
作者：钱谦益
朝代：明
体裁：七言律诗

勤王身自领弓刀，为国家真薄羽毛。嗣事阖棺留一含，渡河升屋应三号。欢呼死贼如闻赦，哀泣馀民欲聚逃。早侍帝晨求保定，莫忘明主正焦劳。
汤池
作者：钱谦益
朝代：明
体裁：古风

峨峨紫石峰，迸泉泻天半。下有汤泉口，濆沸然垆炭。阴阳交剂和，凉温互输灌。暄暖便䘠濯，清冷宜靧盥。立象徵明夷，流恶类奔窜。蒸池匪槛涌，瀵魁徒澶漫。天为汤沐赐，神用阴火熯。不数硫黄觕，肯比礜石潬。惟昔轩辕帝，在宥天下乱。神丹内服食，灵泉外烹煅。一浴肌理皴，七日毛髓换。龙来云翕集，凤吹雾消散。浆露玉壶凝，冠履珠函贯。至今石壁题，隐隐南山矸。我来值春晚，桃花汤涣澜。香风解烦酲，蒸气淟微汗。咽嗽绿肠净，拂拭紫络粲。原宪肿可差，皇甫痹应涣。陆浑火焚灼，焦原势糜烂。未能除人痾，安用涤身痯。谁把浮丘袖，永怀玉女姅。执热竟何云，晞发起长叹。
汶上道中逢故人
作者：钱谦益
朝代：明

衰林匹马尚天涯，寂寞山城菊自花。逐客已非周太史，故人犹是鲁朱家。心如老鹘迎秋晚，身似宾鸿傍日斜。凄怆朱梁旧祠墓，汶阳田北看归鸦。
汶上道中逢故人
作者：钱谦益
朝代：明
体裁：七言律诗

衰林匹马尚天涯，寂寞山城菊自花。逐客巳非周太史，故人犹是鲁朱家。心如老鹘迎秋晚，身似宾鸿傍日斜。悽怆朱梁旧祠墓，汶阳田北看归鸦。
沈雪樵行脚诗
作者：钱谦益
朝代：明
体裁：七言律诗

西笑休嗟道路穷，纸窗穴外即长空。一瓢在手堪行雨，两脚随身可御风。槎泛银河堪鹊驾，书传锦字抵龙宫。老夫局促鸡窠里，睡足三竿日正红。
沧酒歌怀稼轩给事兼呈孟阳
作者：钱谦益
朝代：明
体裁：古风

君初别我新拆柳，归帆约载长卢酒。今我南还又早秋，也沽沧酒下沧洲。轻舟一叶三千里，长瓶短瓮压两头。与君去国如去燕，一水差池不相见。沧洲芦花如雪披，沧水东流无尽期。沧州好酒泻盏白，照见行人鬓上丝。东皋秋清月舒彩，西湖采莲歌欸乃。期君开怀酌沧酒，醉拉程生戏墨海。
河东君春日诗有梦里愁端之句怜其作憔悴之语聊广其意
作者：钱谦益
朝代：明
体裁：七言律诗

芳颜淑景思漫漫，南国何人更倚阑。巳借铅华催曙色，更裁红碧助春盘。早梅半面留残腊，新柳全身耐晓寒。从此风光长九十，莫将花月等閒看。
河东春日诗有梦里愁端之句怜其作憔悴主语聊广其意
作者：钱谦益
朝代：明

芳颜淑景思漫漫，南国何人更倚阑。已借铅华催曙色，更裁红碧助春盘。早梅半面留残腊，新柳全身耐晓寒。从此风光长九十，莫将花月等闲看。
河閒城外柳二首·其一
作者：钱谦益
朝代：明
体裁：七言绝句

日炙尘霾辙迹深，马嘶羊触有谁禁。剧怜春雨江潭后，一曲清波半亩阴。
河閒城外柳二首·其二
作者：钱谦益
朝代：明
体裁：七言绝句

长条垂似发鬖鬖，拂马眠衣总不堪。昨夜月明摇漾处，曾牵归梦到江南。
泉林
作者：钱谦益
朝代：明
体裁：五言律诗

泉林源泗水，丛薄閟荒丘。的砾翻空色，萦回贮洑流。道穷悲渫井，物化感藏舟。愿解尘缨濯，悠然照白头。
泗水二首·其一
作者：钱谦益
朝代：明
体裁：七言律诗

柳市缲烟麦起波，江南乐事趁清和。当风翠袖穿花并，映水红妆向晚多。燕识疏窗温旧语，莺怜别院选新歌。情知好梦成残梦，也较车声枕畔过。
泗水二首·其二
作者：钱谦益
朝代：明
体裁：七言律诗

柳絮飞灰菜甲尘，车中何处见残春。北来有燕如胡语，南望无莺比雁臣。泗水洑流长带咽，历山遥黛正含嚬。剑溪云树渔庄水，领略秋光要此身。
泽州王述文侍御罢官里居诒余书曰杜门无事灌畦教子公为我赋诗以发雀罗蝶梦之意遂属善画者为二图以寄各系五言十韵书于卷尾 其一 雀罗
作者：钱谦益
朝代：明
体裁：五言排律

落薄休官日，萧条却埽初。高轩多去迹，连骑少来车。鹤盖阴方散，龙门阪遂虚。陆潘槐柳在，赵李履綦疏。宾客何劳谢，蓬蒿不用锄。无媒荒径路，有雀下阶除。剥啄儿童喜，嬉游伴侣如。张罗还寂寂，避网亦徐徐。弹射珠堪惜，飞鸣粒愿馀。物情君自见，莫学署门书。
泽州王述文侍御罢官里居诒余书曰杜门无事灌畦教子公为我赋诗以发雀罗蝶梦之意遂属善画者为二图以寄各系五言十韵书于卷尾 其二 蝶梦
作者：钱谦益
朝代：明
体裁：五言排律

愕梦前尘外，浮生一枕馀。蛇钩身入定，蝉蜕息还虚。寐熟眠龙稳，神閒化蝶舒。良宵看栩栩，清昼想蘧蘧。牵惹游丝并，懵腾戏慢如。花明魂荡漾，日煖影于徐。飏去茶烟缓，惊回枰响疏。莺梢酣畼后，燕语欠伸初。莫辨蕉隍讼，何因鼠穴车。与君聊作伴，昔昔愿为鱼。
洮河石砚歌为刘君作兼呈宋中丞
作者：钱谦益
朝代：明
体裁：古风

君不见本朝舆图轶秦汉，洮河今为国西岸。肃慎楛矢恒来庭，丁零牛羊可并案。洮河之研玉比坚，踰羌绝塞来幽燕。广厦细旃曾贮此，枹䍐西顷在眼前。白山小奴游魂久，传烽渐近登津口。高丽茧纸阻职贡，鼍矶岛石烦戍守。老夫捧砚自踌躇，拂拭还君三叹馀。岂知飞檄磨厓手，牍背相随狱吏书。
济上逢嘉禾项仲展
作者：钱谦益
朝代：明
体裁：七言排律

相逢无后问乘车，执手潸然涕泪初。剑外官人君若此，山头廷尉我何如。形容变尽风霜在，躯命偷回肉骨馀。南国总看惊鹢羽，东门方拟祀爰居。凄风易撼巢枝鸟，逆浪偏冲失水鱼。忽漫又看成别去，低回更复叹归与。黄花著雨秋英老，红柿经霜硕果馀。长祝清澜如汶济，邮筒频寄一行书。
济上逢总河李侍郎侍郎与余并遭逆奄之难余以阁讼再谪执手慨叹兼示岭南诗卷感今念往率尔成篇
作者：钱谦益
朝代：明
体裁：七言律诗

执手俱为未死人，参差病鹤记城闉。畏途趣我归田数，残梦从君度岭频。往事侲僮惊背索，新诗泷吏喜书绅。临分苦语应须勉，领略风波要此身。
浮石和上偈二首·其一
作者：钱谦益
朝代：明
体裁：偈颂

七十阇黎法席开，拈椎竖拂吼如雷。十年饱吃箩边饭，伴我腰包行脚来。
浮石和上偈二首·其二
作者：钱谦益
朝代：明
体裁：偈颂

福城塔下善财歌，烟水茫茫南去多。为问一尊无缝塔，相轮幡影竟如何。
海上赠姚方伯时年九十有四
作者：钱谦益
朝代：明
体裁：七言律诗

玄发方瞳始百年，沧江龙卧地行仙。酒香白堕腾腾醉，饭熟黄粱栩栩眠。南极一星占北斗，东瀛三遍看桑田。雉羹亦有传家谱，愿乞刀圭助祝延。
海宁张元岵偕许元忠过访
作者：钱谦益
朝代：明
体裁：七言律诗

回首清江古渡边，夕阳恋别又三年。人閒芳草生樵径，风定梅花落钓船。尊酒细论思旧雨，后堂深坐听新泉。归与投老终何恨，吾党于今亦斐然。
淮上舟中
作者：钱谦益
朝代：明
体裁：七言律诗

好在长淮问渡时，秋风今日是归期。雨中灯火扬州近，梦里箫笳楚戍移。去国惯如秋燕急，还家慵比暮鸦迟。可怜跨下桥边水，淮口东流不尽悲。
淮屋记淮安太守许同生作淮屋之事也
作者：钱谦益
朝代：明
体裁：古风

淮人作芦屋，缚芦为桷椽。砖墼省涂塈，欂栌无刻镌。结搆朴而雅，庀治廉且便。许君守淮阴，但饮淮上泉。归来结淮屋，亭午犹醉眠。人言芦为屋，尝恐火误延。建章三月火，岂亦芦使然。又云不耐久，风雨易漏穿。此屋如传舍，次公岂非贤。竹楼安在哉，其名至今传。
淮阴舟中忆龚圣予遗事书赠张伯玉
作者：钱谦益
朝代：明
体裁：七言律诗

幕府遗民尽古丘，长淮南北恨悠悠。龙媒尽得神应取，鱼腹诗成鬼亦愁。青史高文留劫火，绿林微赞寄阳秋。对君桑海翻馀录，老泪平涯楚水流。
淮阴逢雷臣侍御五十寿诗二首·其一
作者：钱谦益
朝代：明
体裁：七言律诗

腊醅重碧泛深卮，花覆楸枰日未移。大好三分春色里，恰逢千日解酲时。安排星海悬棋局，错列天街树酒旗。绿柳乍眠莺乍啭，且扶残醉挽长眉。
淮阴逢雷臣侍御五十寿诗二首·其二
作者：钱谦益
朝代：明
体裁：七言律诗

跨下桥边舣钓舟，持竿傲兀儗羊裘。浮云逝水秦炎火，芳草垂杨汉碧流。静夜香灯明宝笈，诸天梵乐护银钩。莲花世界非关汝，肯向昆明笑白头。
清明喘息一丝如片纸亲身自洁除宋刻蒙求元学范叮咛收拾几编书·其一
作者：钱谦益
朝代：明
体裁：七言绝句

飞白双钩又不分，丹铅甲乙正纷纷。针锋小字巾箱本，狼藉僮奴满陌焚。
清明喘息一丝如片纸亲身自洁除宋刻蒙求元学范叮咛收拾几编书·其七
作者：钱谦益
朝代：明
体裁：七言绝句

团柱新宫月驾移，金枢玉兔整威仪。白衣上直随青辇，长把王孙第一枝。
清明喘息一丝如片纸亲身自洁除宋刻蒙求元学范叮咛收拾几编书·其三
作者：钱谦益
朝代：明
体裁：七言绝句

难字分标朱墨行，俗书钩剔正偏傍。天家也要三仓学，召作修文最小郎。
清明喘息一丝如片纸亲身自洁除宋刻蒙求元学范叮咛收拾几编书·其九
作者：钱谦益
朝代：明
体裁：七言绝句

花针兰�拾来无，昼小残生恋鸟乌。会得昌黎问天语，也应再拜谢玄夫。
清明喘息一丝如片纸亲身自洁除宋刻蒙求元学范叮咛收拾几编书·其九
作者：钱谦益
朝代：明
体裁：七言绝句

花针兰𦿆拾来无，昼小残生恋鸟乌。会得昌黎问天语，也应再拜谢玄夫。
清明喘息一丝如片纸亲身自洁除宋刻蒙求元学范叮咛收拾几编书·其二
作者：钱谦益
朝代：明
体裁：七言绝句

绿沈湘管葬沉沙，五色斑斓梦未赊。百道光华埋不得，冢中定有笔生花。
清明喘息一丝如片纸亲身自洁除宋刻蒙求元学范叮咛收拾几编书·其五
作者：钱谦益
朝代：明
体裁：七言绝句

玉府飞璋理汗青，绯衣趋召看新铭。灵坛琼笈多多许，先问祗园百卷经。
清明喘息一丝如片纸亲身自洁除宋刻蒙求元学范叮咛收拾几编书·其八
作者：钱谦益
朝代：明
体裁：七言绝句

福城解唱善财歌，纩息熹微念补陀。记取华严楼阁好，三生弹指一尘过。
清明喘息一丝如片纸亲身自洁除宋刻蒙求元学范叮咛收拾几编书·其六
作者：钱谦益
朝代：明
体裁：七言绝句

谪来尘壒八星霜，归去仍依香案傍。惊怪沧桑比人世，玉楼新记换良常。
清明喘息一丝如片纸亲身自洁除宋刻蒙求元学范叮咛收拾几编书·其四
作者：钱谦益
朝代：明
体裁：七言绝句

庚寅劫火六丁然，綵字丹书运上天。汝去笺天应乞与，绛云楼阁故依然。
清明日陪祀定陵恭述二首·其一
作者：钱谦益
朝代：明
体裁：七言律诗

纱灯玉斧俨垂旒，恸哭珠襦閟一丘。是日清明射杨柳，经年寝庙长梧愀。金银气白二泉晓，环佩风清别殿秋。望里香山神御在，衣冠还并两宫游。
清明日陪祀定陵恭述二首·其二
作者：钱谦益
朝代：明
体裁：七言律诗

清秋洒泪送宫车，雨露今陪秩祀初。路寝裳衣凭几在，新宫楹桷考工疏。深居尚想神光杳，末命如传爟火馀。报称十年违侍从，呕心应在定陵书。
清明河阳山上冢感叹而作
作者：钱谦益
朝代：明
体裁：七言律诗

清明山色满河阳，麦饭依然祀享尝。尚有馀生上丘墓，能无老泪洒衣裳。村童放学风筝急，野叟迎神社鼓忙。莫忘先人遗畎亩，太平今日在江乡。
清河道中三首·其一
作者：钱谦益
朝代：明
体裁：七言律诗

拍岸河流气不平，单车尽日绕河行。帆樯矗立遥天破，波浪掀翻大地争。罩眼飞沙人面改，撞胸噩梦旅魂惊。野田蔓草浑无赖，断送芳菲逐处生。
清河道中三首·其三
作者：钱谦益
朝代：明
体裁：七言律诗

惨澹郊原似雾雺，洪河啮岸马嘶空。粘天黑浪非章相，刮地黄尘是庾公。柳树病犹睎夏雨，荠花开亦向春风。人閒荣落关何事，野店残阳一闪红。
清河道中三首·其二
作者：钱谦益
朝代：明
体裁：七言律诗

银铛驱我太匆匆，襆被囊衣客子同。心似行枚衔舌底，身如释米簸车中。东还刺促看南斗，西笑懵腾向北风。扪腹自嗟还自问，不知若个是途穷。
渡江二首·其一
作者：钱谦益
朝代：明
体裁：五言律诗

京江南北路，不到十馀年。岁月看如此，风波意眇然。浮生催渡客，宦况钓鱼船。何事眉山老，归期只问田。
渡江二首·其二
作者：钱谦益
朝代：明
体裁：五言律诗

山城如画里，一棹亦悠哉。铃塔晴相语，鱼龙静不豗。澄江千嶂见，秋水片帆开。约略金山寺，曾听粥鼓来。
渡河题徐州官舫二绝句·其一
作者：钱谦益
朝代：明
体裁：七言绝句

白莲妖贼势冲波，列戍连营尽倒戈。辛苦徐州汪太守，能将只手障黄河。
渡河题徐州官舫二绝句·其二
作者：钱谦益
朝代：明
体裁：七言绝句

罪臣交颈宽刀锯，功守蒙头偪网罗。汉法自来难置喙，匈奴未灭可如何。
渡淮闻何三季穆之讣赋九百二十字哭之归而酹酒焚诸殡宫以代哀诔
作者：钱谦益
朝代：明
体裁：古风

今年罢官归，太岁在乙丑。端阳发潞河，盛夏过界首。家僮远来迎，冲炎裹粮糗。山妻书一纸，颇问平安不。楮尾一二行，欹邪字难剖。似言旬月閒，失我平生友。摩娑以为无，瞪视良复有。熨眼添昏花，撞胸类杵臼。呼童细问之，老泪迸如浏。吾友生东海，松柏出培塿。少小淩辈行，长成压侪耦。譬如眉著面，又若冠戴首。江山胸郁蟠，蛇龙笔蚴蟉。读书富等身，赋诗捷叉手。心耻章句蠹，目笑儒生鲰。读史窜豖鱼，注经理蝌蚪。卓荦故不群，经济雅自负。贯穿贵与前，畋渔渔仲后。大事窥掌故，小物识杂糅。制度令甲乙，职官志谁某。东南水沟洫，西北旱田亩。食货纷榷盐，河渠费堰帚。往往穷源本，一一贯枢纽。尤谙将相略，能发功利蔀。嫌疑决毫釐，支离削骈拇。世事供涕唾，流俗丧械杻。求志良巳奢，用我挟以走。皇皇著作庭，济济俊人薮。引君著其閒，夫亦何恧忸。四十误儒冠，变奇不成偶。揣摩双鬓丝，射策寸心呕。面颜委尘土，文章付矇䏂。转喉巳触讳，鞠躬亦蒙咎。雉罗罹无时，雀角狱再掊。蜀犬争自吠，晋獒或有嗾。茕茕孤愤盈，戚戚忧生久。一从吾党游，磁铁永相取。雒诵然宿火，清言酌昔酒。寒灯吐残花，春盘荐新韭。夜雨泊小舟，明星坐高阜。陶陶移日夜，忽忽过卯酉。石渠滋同异，坚城五攻守。史家订朱墨，文苑薙稂莠。破愁仗酒兵，白战启辩牗。角逐急追逋，欢喜快爬垢。拍案岂好辩，绝倒呼善诱。屏风僵倦仆，邻墙起睡叟。伊余苦颛蒙，乘马不知牡。以友为鞭策，频年赖击扣。傲兀喜见君，敝衣不掩肘。长风起青蘋，高霜肃蒲柳。摧颓塌翼时，使我气亦陡。辩博开心蒙，坚彊剥颜厚。直谅而多闻，夫谁出君右。去年京江别，临分出苦口。自言星星发，不纡若若绶。室无伶玄妾，家有冯衍妇。功名今巳矣，归与老覆釜。明发易前期，岂谓诀尊卣。宦海多喧豗，世运值阳九。戛戛上竿鱼，蒙蒙丧家狗。尚期与亲串，笑谈共蔬蔌。斯人今不存，有酒谁鼓缶。俯仰一凄断，哀歌向南斗。嗟君不遇时，被褐泣琼玖。习习鸟触笼，圉圉鱼在笱。孤生尝坎坷，高步忤夷丑。跃马悲生髀，引弓志中腢。国论忧沸腾，戎索愤践蹂。窗棂图九塞，藜藿念三后。视天信梦梦，闵人实怮怮。云胡信宿閒，鬼伯坐相趣。盛年顾日景，壮志蔽墙�。筹策罢东略，简编绝西狩。巫阳逝不招，灵璅邈难叩。高高不可论，耿耿何时朽。意者视不含，无乃柩或吼。彊死能为厉，前志岂云苟。闻君病弥留，危坐视栱枓。清明饬衣巾，暇豫戒朋旧。室家本逆旅，儿女同鷇㝅。逝将归乐土，相与宿舂䊆。从玆离怨亲，况乃念謑诟。装严办早发，夜尽罢干掫。快若辞穿络，行矣脱绳纠。知幻剖胶革，观空饷瓶瓿。报尽期种莲，瞋忘岂入藕。荆凡无丧存，彭殇何夭寿。是梦本非真，一觉了不受。哀哉蝇蚋群，竞此獾貉厹。死巳醒啽呓，生犹叹于喁。斯言吾亦赘，君其笑窭薮。
渡淮闻何三季穆之讣赋九百二十字哭之归而酹酒焚诸殡宫以代哀诔
作者：钱谦益
朝代：明
体裁：古风

今年罢官归，太岁在乙丑。端阳发潞河，盛夏过界首。家僮远来迎，冲炎裹粮糗。山妻书一纸，颇问平安不。楮尾一二行，欹邪字难剖。似言旬月閒，失我平生友。摩娑以为无，瞪视良复有。熨眼添昏花，撞胸类杵臼。呼童细问之，老泪迸如浏。吾友生东海，松柏出培塿。少小淩辈行，长成压侪耦。譬如眉著面，又若冠戴首。江山胸郁蟠，蛇龙笔蚴蟉。读书富等身，赋诗捷叉手。心耻章句蠹，目笑儒生鲰。读史窜豖鱼，注经理蝌蚪。卓荦故不群，经济雅自负。贯穿贵与前，畋渔渔仲后。大事窥掌故，小物识杂糅。制度令甲乙，职官志谁某。东南水沟洫，西北旱田亩。食货纷榷盐，河渠费堰帚。往往穷源本，一一贯枢纽。尤谙将相略，能发功利蔀。嫌疑决毫釐，支离削骈拇。世事供涕唾，流俗丧械杻。求志良巳奢，用我挟以走。皇皇著作庭，济济俊人薮。引君著其閒，夫亦何恧忸。四十误儒冠，变奇不成偶。揣摩双鬓丝，射策寸心呕。面颜委尘土，文章付矇䏂。转喉巳触讳，鞠躬亦蒙咎。雉罗罹无时，雀角狱再掊。蜀犬争自吠，晋獒或有嗾。茕茕孤愤盈，戚戚忧生久。一从吾党游，磁铁永相取。雒诵然宿火，清言酌昔酒。寒灯吐残花，春盘荐新韭。夜雨泊小舟，明星坐高阜。陶陶移日夜，忽忽过卯酉。石渠滋同异，坚城五攻守。史家订朱墨，文苑薙稂莠。破愁仗酒兵，白战启辩牗。角逐急追逋，欢喜快爬垢。拍案岂好辩，绝倒呼善诱。屏风僵倦仆，邻墙起睡叟。伊余苦颛蒙，乘马不知牡。以友为鞭策，频年赖击扣。傲兀喜见君，敝衣不掩肘。长风起青蘋，高霜肃蒲柳。摧颓塌翼时，使我气亦陡。辩博开心蒙，坚彊剥颜厚。直谅而多闻，夫谁出君右。去年京江别，临分出苦口。自言星星发，不纡若若绶。室无伶玄妾，家有冯衍妇。功名今巳矣，归与老覆釜。明发易前期，岂谓诀尊卣。宦海多喧豗，世运值阳九。戛戛上竿鱼，蒙蒙丧家狗。尚期与亲串，笑谈共蔬蔌。斯人今不存，有酒谁鼓缶。俯仰一凄断，哀歌向南斗。嗟君不遇时，被褐泣琼玖。习习鸟触笼，圉圉鱼在笱。孤生尝坎坷，高步忤夷丑。跃马悲生髀，引弓志中腢。国论忧沸腾，戎索愤践蹂。窗棂图九塞，藜藿念三后。视天信梦梦，闵人实怮怮。云胡信宿閒，鬼伯坐相趣。盛年顾日景，壮志蔽墙𨋖。筹策罢东略，简编绝西狩。巫阳逝不招，灵璅邈难叩。高高不可论，耿耿何时朽。意者视不含，无乃柩或吼。彊死能为厉，前志岂云苟。闻君病弥留，危坐视栱枓。清明饬衣巾，暇豫戒朋旧。室家本逆旅，儿女同鷇㝅。逝将归乐土，相与宿舂䊆。从玆离怨亲，况乃念謑诟。装严办早发，夜尽罢干掫。快若辞穿络，行矣脱绳纠。知幻剖胶革，观空饷瓶瓿。报尽期种莲，瞋忘岂入藕。荆凡无丧存，彭殇何夭寿。是梦本非真，一觉了不受。哀哉蝇蚋群，竞此獾貉厹。死巳醒啽呓，生犹叹于喁。斯言吾亦赘，君其笑窭薮。
渭南梁生为余写真题二绝句·其一
作者：钱谦益
朝代：明
体裁：七言绝句

憔悴南冠冰雪晨，天庭黄色自生春。凭君摹写胥縻样，可是商家梦里人。
渭南梁生为余写真题二绝句·其二
作者：钱谦益
朝代：明
体裁：七言绝句

画得渔翁貌不肥，春愁鹤发正依稀。君家渭水南头住，为我平添旧钓矶。
游东山雨花台次许起文韵
作者：钱谦益
朝代：明
体裁：七言律诗

拂石登台坐白云，重湖浦溆似回文。夕阳多处暮山好，秋水波时木叶闻。玄墓烟轻一点出，吴江霭重片帆分。高空却指南来雁，知是衡阳第几群。
湖上送孟君归甘州二首·其一
作者：钱谦益
朝代：明
体裁：七言律诗

刮面寒风掠鬓丝，湖干尊酒不堪持。岂应沧海扬尘日，重话蓬莱献赋时。玉笋班行空点鬼，金瓯将相总舆尸。灵光一老头如雪，映带麻衣泣路岐。
湖上送孟君归甘州二首·其二
作者：钱谦益
朝代：明
体裁：七言律诗

才歌伐木又骊驹，执手懵腾杂涕洟。奔赴见星仍汉法，送归临水亦湘累。别筵忍唱甘州曲，故国谁看原庙碑。为我因风谢高掌，莫随河曲漫迁移。
漂母祠和何士龙
作者：钱谦益
朝代：明
体裁：七言律诗

韩侯钓水绕城垣，青史犹垂进食言。人以千金知老母，天将一饭试王孙。孤生书剑沾新泪，逐客簪缨感昔恩。欲荐渚蘋何限恨，寒鸦落日满祠门。
潞河别刘咸仲吏部
作者：钱谦益
朝代：明

别绪乡心浩莫分，潞河风雨帝城云。能容放废惟良友，未忘京华为圣君。衰鬓数茎还去国，秋风一叶又离群。《渭城》歌罢休垂泪，逐客年来实绝闻。
潞河别刘咸仲吏部
作者：钱谦益
朝代：明
体裁：七言律诗

别绪乡心浩莫分，潞河风雨帝城云。能宽放弃惟良友，未忘京华为圣君。衰鬓数茎还去国，秋风一叶又离群。《渭城》歌罢休垂泪，逐客频年实饱闻。
潞河舟中夜坐荅茅止生见赠
作者：钱谦益
朝代：明
体裁：七言律诗

浪涌波喧絮语闻，烛花无焰夜初分。奕棋国手谁论我，杯酒英雄敢并君。牛马旋迷新涨水，鱼龙还感旧嘘云。他时重听西窗雨，记取孤舟潞水濆。
灯下看内人插瓶花戏题四绝句·其一
作者：钱谦益
朝代：明
体裁：七言绝句

水仙秋菊并幽姿，插向磁瓶三两枝。低亚小窗灯影畔，玉人病起薄寒时。
灯下看内人插瓶花戏题四绝句·其三
作者：钱谦益
朝代：明
体裁：七言绝句

懒将没骨貌花丛，渲染繇来惜太工。会得远山浓淡思，数枝落墨胆瓶中。
灯下看内人插瓶花戏题四绝句·其二
作者：钱谦益
朝代：明
体裁：七言绝句

浅澹疏花向背深，插来重折自沈吟。剧怜素手端相处，人与花枝两不禁。
灯下看内人插瓶花戏题四绝句·其四
作者：钱谦益
朝代：明
体裁：七言绝句

几朵寒花意自闲，一枝丛杂已斓斑。凭君欲访瓶花谱，只在疏灯素壁閒。
灯屏词十二首·其一
作者：钱谦益
朝代：明
体裁：七言绝句

天河横转酒旗斜，月驾青银驻绛纱。歌阕落梅人未醉，碧桃何事旋开花。
灯屏词十二首·其七
作者：钱谦益
朝代：明
体裁：七言绝句

泼墨崇兰泛晓霞，石城玉雪漾平沙。骚人香草休题品，此是西天称意花。
灯屏词十二首·其三
作者：钱谦益
朝代：明
体裁：七言绝句

御席驼羹宣赐稀，金盘行酒着珠衣。笑他寒饿东方朔，自拔鸾刀割肉归。
灯屏词十二首·其九
作者：钱谦益
朝代：明
体裁：七言绝句

阳翟新声换竹枝，秋风红豆又离披。啭㗋车子当筵唱，恰似侬家绝妙词。
灯屏词十二首·其二
作者：钱谦益
朝代：明
体裁：七言绝句

神索风传台柏枝，天街星傍火城移。袖中笼得朝天笔，尽日归来便画眉。
灯屏词十二首·其五
作者：钱谦益
朝代：明
体裁：七言绝句

络角星河不夜天，花开花合不知眠。小红一片才飞却，却怪人间又一年。
灯屏词十二首·其八
作者：钱谦益
朝代：明
体裁：七言绝句

青琐丹梯诘曲回，灯花交处见楼台。仙禽梵鸟纷如织，不涌身云不入来。
灯屏词十二首·其六
作者：钱谦益
朝代：明
体裁：七言绝句

油壁青骢莫浪猜，飙轮倒景坐徘徊。香风却载红云下，忉利新看香市回。
灯屏词十二首·其十
作者：钱谦益
朝代：明
体裁：七言绝句

壁月珠帘共一堂，繁星列宿正低昂。只嫌舞袖弓腰闹，尚是人间百戏场。
灯屏词十二首·其十一
作者：钱谦益
朝代：明
体裁：七言绝句

醉乡曲部总华胥，唱月催花建鼓旗。赢得夜珠帘幕外，诸天如雨细如丝。
灯屏词十二首·其十二
作者：钱谦益
朝代：明
体裁：七言绝句

三月烟花玉蕊遥，文章江左倚灵箫。不知谁度灯屏曲，唱遍扬州廿四桥。
灯屏词十二首·其四
作者：钱谦益
朝代：明
体裁：七言绝句

换徵移宫乐句多，玉箫风急渡银河。星娥月姊惊相诘，天上何人窃九歌。
灯楼行壬寅元夕赋示施伟长
作者：钱谦益
朝代：明
体裁：古风

长安元夕风景妍，夹路灯楼柳市边。黄道日回春夜煖，碧空月压看场圆。络角星河挂人首，九华莲焰枝如藕。侧帽都簪内苑花，薄醒犹带昆明酒。千金一刻买春阳，十里珠帘曼睩光。全疑月面为人面，不辨衣香与坐香。当时我亦铜龙客，朝回冲酒城东陌。银烛遥连北里红，金壶不许东方白。如今老大鬓婆娑，土室龛灯礼佛陀。上元儋耳欢娱少，灯火樊楼涕泪多。怜君旅食山城下，钟罢炉残守僧舍。胶牙生菜粥不糜，蜇鼻村酤酒未笮。与君相去一牛鸣，便似蓬池话浅清。挑灯互见阑珊影，倚户如闻嚄唶声。月宫青辇空相忆，金床舍利无消息。绮陌兵残玉露晞，紫姑卜罢银河仄。寂寂秋衾卧冷云，软红香雾想氤氲。梦回历历华胥国，折脚铛边说向君。
灵岩呈夫山和上二首·其一
作者：钱谦益
朝代：明
体裁：七言律诗

经年期约访花宫，一坐浑如小劫终。厌寱语言残梦后，欠呵情绪薄寒中。方嗟下界初禅火，又感空门四树风。月落长明灯焰焰，夜阑独向屧廊红。
灵岩呈夫山和上二首·其二
作者：钱谦益
朝代：明
体裁：七言律诗

一入香林与世分，杖藜侵晓过层云。日光下塔穿岚气，池影摇窗划浪纹。大地忽生应置答，诸天退位可相闻。閒云只在琴台畔，迎笑亭前举似君。
灵岩方丈迟静涵司农未至
作者：钱谦益
朝代：明
体裁：七言律诗

台扉春浅日初迟，接足高僧晏坐时。丈室祗应禅老共，琴台只与片云期。梅横缟袂迎人笑，鹤曳玄裳入梦疑。凝望空庭指顽石，两人心迹有君知。
炼丹台
作者：钱谦益
朝代：明

我登炼丹台，詄荡上青天。旋观六六峰，一一排青莲。崇台据中央，宛如莲菂然。千瓣复万茎，回抱相钩连。玉屏展青嶂，香垆幂紫烟。奇峰剑危石，栉列差膊肩。横若罗剑盾，矗若奋戈鋋。猛若屯天兽，疑角夹九阍。伏若万金革，摐鸣复收旋。神灵既役使，顽矿俱腾骞。相将守丁甲，谁敢？汞铅。日车阳焰煅，月驾阴火然。至今丹鼎中，光气流朱殷。在昔轩辕帝，垂裳理八埏。命龙戮绝辔，驱虎定阪泉。六相资辅弼，五贼收狂癫。药得君臣配，火用文武煎。海宇垆韝定，阴阳药物全。然后事修炼，黄服朝上玄。服食八甲子，登假千万年。有如世不治，慕道求神仙。张乐洞庭野，采药黟山巅。何异周穆满，车辙马迹焉。轩皇去我久，刀圭世莫传。愿发珠函秘，进献玉房前。
燕子矶归舟作
作者：钱谦益
朝代：明
体裁：七言律诗

不成送别不成游，脚气人扶下小舟。作恶情怀思中酒，薄寒筋力怯登楼。金波明月如新样，铁锁长江是旧流。风物正于秋老尽，芦花枫叶省人愁。
燕子矶舟中作
作者：钱谦益
朝代：明
体裁：七言律诗

轻寒小病一孤舟，送客江干问昔游。老有心情依佛火，穷无涕泪洒神州。舞风矶燕如赪尾，吹浪江豚也白头。水阔天高愁骋望，寻思但是莫登楼。
燕誉堂秋夕
作者：钱谦益
朝代：明
体裁：七言律诗

雨过轩窗浴罢时，水天閒话少人知。凭阑密意星娥晓，出幌新妆月姊窥。斗草空阶蛩自语，采花团扇蝶相随。夜来一曲君应记，飒飒秋风起桂枝。
狱中杂诗三十首·其一
作者：钱谦益
朝代：明
体裁：七言律诗

支撑剑舌与枪唇，坐卧风轮又火轮。不作中山长醉客，除非绛市再苏人。赭衣苴履非吾病，厚地高天剩此身。老去头衔更何有，从今祇合号罢民。
狱中杂诗三十首·其七
作者：钱谦益
朝代：明
体裁：七言律诗

贯城西畔铁城幽，纣绝阴宫抵梦游。侧席深居皆虎尾，负墙离立总牛头。风传暗柝千般恨，月照圆狴别样愁。谩道繁霜飞六月，葭沉灰冷转悠悠。
狱中杂诗三十首·其三
作者：钱谦益
朝代：明
体裁：七言律诗

迁史空留货殖文，竹刑苇籍正纷纷。国中安得鲁男子，天下无如王长君。黠鼠昼巡添伴侣，苍蝇夜息断知闻。斗牛侧畔千将气，早晚光芒定属云。
狱中杂诗三十首·其三十
作者：钱谦益
朝代：明
体裁：七言律诗

皇览揆余初度时，松醪春酒菊花枝。千金称寿惭亲串，一物全生荷圣慈。老眼画图行聚米，虚窗料敌坐围棋。成都桑树衡山芋，剔尽寒灯夜话迟。
狱中杂诗三十首·其九
作者：钱谦益
朝代：明
体裁：七言律诗

训狐白日向人呼，罔两中宵问影孤。有室端堪容两膝，无床何处认双趺。月窥圆户如愁絷，风送更筹似逐逋。唯有羁人甘索处，块然穷鸟触笼隅。
狱中杂诗三十首·其二
作者：钱谦益
朝代：明
体裁：七言律诗

夜柝惊呼梦亦便，昼应如夜夜如年。都将永日销长系，只倚孤魂伴独眠。画狱脚跟还有地，覆盆头上不多天。此中未悟逍遥理，枉读南华第一篇。
狱中杂诗三十首·其二十
作者：钱谦益
朝代：明
体裁：七言律诗

渔湾蟹舍互夤缘，万树寒梅罨画船。嫩绿放檐依候足，窃红出水受风偏。钿车每惜飞花地，帘阁尤宜小雨天。梦断江南好春事，与君狱底话神仙。
狱中杂诗三十首·其二十一
作者：钱谦益
朝代：明
体裁：七言律诗

黑狱沉沉白日昏，严更况复警重门。难寻伴侣凭形影，欲达音书托向言。晷短萧条逢减劫，梦长迢递溯归魂。亦知遥夜相思处，灯烬香消半席温。
狱中杂诗三十首·其二十七
作者：钱谦益
朝代：明
体裁：七言律诗

六街鼓息五更头，苇席单衣万事休。巳见骑驴临独柳，曾看走马向长楸。革胶一夜离肝肾，牙齿何年长髑髅。东阁免归西市死，夕阳亭下总悠悠。